text:
KRALENDIJK – Despues di algu mas ku mitar aña den akshon na porta di Bestuurskantoor, pidiendo pa bini un referèndem di struktura estatal, por sinti ku ainda e grupo aki tin hopi sosten pa e akshon aki. Asina por dedusí for di e reakshonnan ku a drenta riba e página di facebook di Extra, ku a pone e asuntu aki na diskushon.
Elekshon a pasa, dianan ta bai, i ainda e grupo di persona aki ta sintá na e sitio i hopi ta esnan ku ta puntra ta ku kua meta nan ta einan ainda, siendo e gobièrnu aktual a primintí ku lo bini referèndem.
Extra su ponensia riba facebook tabata: Boso ta haña ku ta nesesario pa e grupo aki sigui ku e protesta òf nan mester bai kas? “Nan bai kas i sinta warda mira ku si e gobièrnu aki sí ta kumpli ku lokual ku nan ta primintí.”
Otro hende ta reakshoná asina: “Hamas i nunka un luchadó ke se yama un luchadó ta terminá su lucha sin mira e loke e ta para pe bira realidat. Ami ta pidi Dios duna nan forsa i pasenshi i mi ta sostené nan den e lucha aki ku ta pa nos tur . Dios a bisa pa no sinta warda, sino aktua. Mi ta sostené boso den boso lucha pa hustisia. Tanten ku no tin hustisia, hamas i nunka mi por pensa di bisa nan bai kas. E lucha ta duru NKKB, pero hamas entregá. Muri riba pia i no biba na rudia. Ami lo bisa pa laga nan sigui protestá pa wak si gobièrnu ta kumpli ku lokual ku nan a primintí. Never give up!”
Mas reakshon: “Kada ken tin derecho di skohe su strategia. NKBB tambe tin e derecho aki i mi ta respetá esaki. Personalmente mi ta kere ku nan mester separá dos kos for di otro: esaki ta e lucha i e akshon. Sinta na porta di Ofisina di Gobièrnu ta djis un akshon. Por tin mas akshon pa kontribuí na e lucha. Ademas tur loke dura muchu largu ta bira monótono i ta pèrdè su efekto. Mester di mas kreatividat i variashon pa algu tin efekto.” Di akuerdo ku e persona aki, un área importante pa e grupo aki traha ariba ta nan vishon di e Boneiru ku nan ke bèk.
Esaki a bai pèrdí den e fasinashon ku referèndem. A lo ménos ami no sa kua esaki ta. E área aki ta hopi importante, pasobra na mi (humilde) opinion (personal), e grupo aki (i tur ku ta na fabor di referèndem) ta hasi un fout sumamente grave: esaki ta asumí di mes ku mayoria lo skohe pa e opshon ku nan ta faboresé. Kambio di un situashon pa otro, ta resultado di un proseso largu di konsientisashon i preparashon. I ta riba esaki tin ku traha.”
“Un otro pregunta ku mester kontestá, ta ken ta esun ku lo liderá e situashon nobo. Aruba tabatin su Betico Croes, Kòrsou su Helmin Wiels. Boneiru su Entidat Públiko tabatin su Ramonsito Booi. Ken ta esun ku ta bai hiba Boneiru na e situashon nobo? Mayoria ta skohe un hende ku nan por konfia. Mi no ta bisa ku Boneiru no tin un persona asina; mi ta bisa ku e persona aki no a profilá su mes ainda komo E Mozes aki pa Boneiru.”
Un otro persona ta di opinion: “No ta pasobra nan no a
lanta kima i destruí ta nifiká ku e ‘spiritu’ di e lucha a kaba. Kuantu hende lo bandoná nan famia, privasidat, libertat, traha pòrnada, risibí kritiká apsurdo, pa defendé un kousa un hecho ku nan a hòrta nos derecho di outo determinashon i a poderá e isla manera ‘karpata riba kachó!’ Awèl pa ami? Resa mi ta pidi na Dios pa nan haña e konklushon pa kaba.”
“Nan mester keda den akshon te dia ku referèndem pasa, sea kua sea e resultado. Anto konsientisá – segun mi nan ta hasi esei sufisiente talbes no na e manera ku hopi lo kier skucha òf na e manera ku nan lo preferá di risibí informashon. Pero ku nan ta hasié ta sigur.”
Otro hende ta skirbi: “Bai kas, stòp di hasi ridikules.” Di otro bende tin hende ta skirbi: “Nan keda ‘strong’ te dia nos haña referèndem! Hustamente ta pasobra a bisa ku e ta bai bin no kier men ku e lo pasa! Nos tur sa kon polítiko ta traha!
Anto otro lesadó di Extra ta mustra ku “sòldá ku retirá òf bandoná tereno di bataya…..ta pèrdè. Nèt awor ku a primintí ku lo bin ku referèndem mester para pa wak kiko ta e resultado.” Otro persona: “Nan a frakasá, pasombra NKBB a bisa nan ke referèndem promé ku elekshon. Loke ku Extra
mester hasi ta di duna un plakat na e hòmber ku a frakasá, meskos ku Extra a dun’é un plakat di e hòmber di aña.”
“Frakasá? Laga loko, laga kèns. Den historia na Boneiru ni Michael Bijkerk no a keda ku tantu rosea manera nan. Biba James Finies biba Kevin Thode. E mucha hòmber a mira, tende, sera konosí i dialogá.”
Fuente Èxtra Boneiru


c: text/html

text:
Cumana: Diabierna pa mas o menos 4’or y mey, e rotonde den construccion na Cumana ta wordo blokea den tur direccion pa varios doño di Heavy Equipmentnan, mesora causando un chaos completo den trafico. Varios unidad di polis a wordo manda na e rotonde y despues di un rato no a keda polis nada otro di desvia e trafico mandandonan pa rutanan alternativo.
Home Uncategorized Doñonan di trucknan a blokea e rotonde den construccion na Cumana, causando...
Doñonan di trucknan a blokea e rotonde den construccion na Cumana, causando un chaos completo
Na e sitio enberdad tabata tin un cantidad grandi di trucknan cu tabata tin e rotonde completamente blokea, e truckdrivernan tabata mustra hopi rabia, despues cu a yega na nan orea, cu un compania stranjero lo bay construi e caminda y e rotonde aki, aparentemente lo ta trata di un compania portuges, cu segun un di e truckdrivernan presente lo a haya e proyecto aki.
E truckdriver a sigui splica cu awe tur e heavy equipmentnan di e compania stranjero a yega Aruba y segun nan, e heavy equipmentnan aki lo ta procedente di Peru y lo drenta Aruba sin mester di paga invoerrechten. Ela sigui bisa cu e compania lo a bin cu un cantidad grandi di nan mesun trahadornan di afo. Tambe ela bisa, cu e compania lo bay importa Diesel for di exterior pa ehecuta e trabounan na e caminda y e rotonde.
E grupo di truckdriver a splica cu nan si mester a paga invoerrechten riba nan trucknan y nan si mester contribui na caha di gobierno, mientras cu e compania aki cu ta bin traha e caminda no lo contribui na caha di gobierno manera nan ta haciendo, e compania aki ta kitando nan pan di cada dia y cu aparentemente Gobierno ta haci manera na Aruba no tin hende capacita of suficiente truck pa haci e trabounan aki. E truckdrivernan nan disgusto ta basta grandi y ta sinti cu nan a wordo menosprecia y laga na caya.
No ta conoci pa cuanto rato nan lo keda den accion y si nan lo bay intensifica nan accion, pero nan ta mustra dicidido.

robotstxt: allowed

filter: keep


text:
Den e programa aki nos ta trese un kobertura total di e kompania di aros konosi komo Antillean Rice Mills. Por mira e transporte di e aros pa e fabrika, tambe e prosesamentu di e produkto te final pa uso domestiko i exportashon.
Produkshon: Fundashon Históriko Kultural Boneriano
Durashon: 22 minüt
Fuhikubo ta presentá: un dokumentario di Antillean Rice Mills
Den e programa aki nos ta trese un kobertura total di e kompania di aros konosi komo Antillean Rice Mills. Por mira e transporte di e aros pa e fabrika, tambe e prosesamentu di e produkto te final pa uso domestiko i exportashon.


text:
Monserat: Diamars algo pasa di 10’or di anochi, un pareha pasando dilanti di He Supermarket na Monserat ta nota un baby na pampers, cu su bais di tres wiel. Esaki mesora a hala atencion di e pareha, un cacho tabata compaña e mucha y no a hala for di su banda niun rato. Mesora e pareha cu no conoce e mucha a dicidi di wanta e mucha pa e no subi caminda y a yama polis.
Na yegada polis enberdad ta topa cu e mucha cu su bais y e cacho cu tabata compaña e mucha. E pareha a splica polis con nan a bin topa e mucha y mirando cu na e momento ey niun hende no tabata sa ken e mucha chikito aki ta, polis a opta di bay cu e criatura aki warda pa asina saca afo ta ken por ta su mayornan.
Hopi liher polis a logra haya contacto cu e mayornan y nan a keda di bin buska nan yiu na Warda di Polis.
E criatura ta naci na December 2015, pues no tabata tin ni dos aña ainda. Danki na e pareha cu a bati alarma y e cacho cu a compaña e mucha, e mucha por a regresa su cas sano y salvo.
Den e caso aki no por husga niun persona paso muchanan chikito ta actua hopi liher y pa un descuido nan ta sali bay pafo y por subi caminda, pesey adultonan no por tin suficiente wowo pa mira pa muchanan chikito, pesey semper ta bon pa mantene portanan di cas y di cura bon cera, cu nan no por habri’e y asina evita e chens pa por pasa algo mas peor.
Den e caso di Monserat, pa un of otro motibo e mucha lo a sali for di cas. NO ta conoci cuanto rato e criatura tabata riba caya, tampoco si e mucha tabata cu su mayornan of cu un otro persona na momento cu ela huy for di cas.E cacho preto cu blanco a keda henter ora banda di e mucha, lo ta pa cuid’e, pa niun cacho of otro bestia por haci’e un daño.
Un cos ta sigur cu e criatura aki su Angel Guardian tabata cune y loke ta mas importante den e caso aki ta cu e tabata tin un final felis.


text: KRALENDIJK –Awe mainta alrededor di 10’or, hopi huma tabata saliendo for di un kas, indikando ku paden di e kas ta na kandela. Aimed Ayubi di Radio Live 99.9 FM a tuma nota di e situashon i a trese esaki komo notisia di último ora. Ta trata di e kas pega ku ofisina di ‘ROA’, kaminda ta bende li. Hopi huma ta sali for di e kas i parti paden di e kas tabatin kandela. Tabatin un persona den e kas i parse el a purba paga e kandela i posiblemente debí na esaki, el a inhalá huma. Ambulans a bai hospital ku e persona kende tabata den e kas pa tratamentu médiko. Por komprondé ku su situashon ta stabil. Brantwer a presentá na e sitio riba kaya Corona, pa paga e kandela paden di e kas. A sera parti di e kaya pa asina por a atendé ku e situashon. A sera e skol pabou di e kas ku tabata na kandela, esta Kolegio San Bernardo. Kousa di e kandela no ta konosí i e ta bou di investigashon. E informashon aki Radio Live tin pa awor i momentu tende mas di loke a sosodé, ta informá di esaki.


text:
THE BOTTOM – Kuerpo di Polis di Hulanda Karibense na Saba djárason awor ta haña asistensia di diesun miembro di personal di Polis Nashonal di Hulanda Oropeo, pa investigá morto di e studiante merikano Kavya Guda (24) di Saba University School of Medicine.
Asina inspektor hefe Eric Willems a bisa den un rueda di prensa kaminda gezaghebber Jonathan Johnson, fiskal mayor Henry Hambeukers i hefe di polis Hildegard Buitink tambe tabata presente. Hambeukers ta bisa ku polis sa ku e investigashon tin su influensha riba e skol médiko. “Nos mester papia ku diferente studiante, i pesei tin be nos mester interumpí lès. Pa esaki nos tin mester di sosten di e skol.
A haña Guda morto dia 15 di aprel den su apartamento na The Bottom. E mes siman a manda su kurpa sin bida Hulanda pa outopsia na e Instituto Forénsiko (NFI). Probablemente el a fayesé pa motibu di un krimen. Entretantu a hiba su kurpa Merka.
Estádos Unídos tambe ta duna nan sosten na e investigashon. Riba e isla tabatin rumor ku e aña di skol aki ménos studiante a inskribí. Gezaghebber Johnson ta deskartá esaki ku e splikashon ku mayoria di e studiantenan ta bini di Canada i Merka i ku nan tin kustumber pa kuminsá skol na sèptèmber. Aña di skol na Saba University ta kuminsá na luna di mei.
E aña di skol a kaba di sera ora ku luna pasá a haña Guda morto. E dia ei hopi studiante a sali for di e isla pa bishitá famia, loke a hasi interogashon di testigu difísil.
Tuma kontakto ku polis
Tin un number di telefon spesial pa duna tep (anónimamente): 00599 4166073
Outor Hazel Durand


text:
Señor ta mi wardador.
E ta guia mi den caminda drechi, fiel na su nomber.
Cu hopi tristesa, pero conforme cu Dios su voluntad nos ta anuncia fayecimento di
Marcelo Gomez
mihor conosi como “Cheche”
* 19-02-1923 – † 29-09-2021
Esposo di † Lidwina (Chichi) Gomez
Na nomber di su:
Yiunan stima: † Lucia y Wim Fingal
† Irma Gomez
Greta y Modge Gomez
Hendrik Gomez
Norwin y Aurita Gomez
Rosendo y Amalia Gomez
Sylvia y Roberto Fingal
† Freddy Gomez
Frenk y Gwendy Gomez
Hubert y Maria Gomez
Swinda y Leo Tromp
Nietonan y bisanietonan, tataranietonan y -nietanan, sobrino y sobrinanan, primo y primanan y demas famia Gomez, Fingal, Tromp, Luydens, Albertsz, Dorothal, Webb, Giel, Kelly, Hidalgo, Wever, Hill, Eckmeyer, Jacobs, Klepper, Zievinger, Orman, DeLange, Buntin, Pers, Kemp, Loefstop, Figaroa.
Su cuñanan: Ursula (Chiel) Giel
Emilia (Mia) Kelly
Faustina (Tina) Tromp
Ex-coleganan di Lago, Camarada, Amigonan di domino y Bubali Sport Club, Grupo Magdalena di Ayo, Concord Hotel
Amigonan cerca: Juancito, Vale de Kort, Mando, Dodo Farro, Fechi v/d Biezen. Su ayudante stima y bisanieto Gustaaf Buntin
Amiganan: Stella y Milca
Nos ta invita tur famia y conocirnan pa asisti na anochi di condolencia cual lo tuma lugar na Aurora Funeral Home Dia di oktober 2021 di 7or – 9or pm
Alavez nos ta invitá pa asisti na e acto di entiero cual lo tuma lugar na Aurora Funeral Home
Dia di oktober 2021 di 2or – 4or pm, despues pa santana catholico na Noord.
Nos disculpa si den nos tristesa nos por a lubida un of otro famia.


text:
Gran parti di trabao gubernamental ta algo cu hopi biaha nos como ciudadano no gusta: control riba kico nos ta haci… Sin embargo, e ta necesario basta e ta segun regla y di un forma cu gran mayoria ta apoya. A base di e consenso ey ta traha ley y regla relaciona cu ley, y nos mester cumpli. Aki di biaha ta bin e promer complicacion ora nos ta ripara cu cumplimento ta ser controla cerca cierto di nos y otronan no. Y ta claro cu esaki no por, mester tin un cierto base di igualdad den esaki y nos ta hopi sensitivo pa desviacion di e trato igual aki. Esey ta bon y sigur mester ta asina, pero cu esey ainda nos no ta yega unda nos mester ta. Y pakico no?
Pasobra nos mester mas pa por garantiza e ‘level playing field’ ey. Nos mester di suficiente control, bon organiza y eficiente. Esey pasobra no ta posible pa sin mas emplea hende keriendo di e manera ey resolve e eventual problema di suficiente man pa haci tur e trabao. Y ta aki cu nos ta mira un di nos problemanan clasico di gobernacion ta aparece. Ta purba resolve e asunto tumando mas hende na trabao, mientras cu ta mihor pa mehora bo organizacion y siña traha eficiente. Y ta resulta facil pa trece esaki dilanti como un problema tipico di sector publico, unda e afan pa emplea hende, sigur si ta trata di famia y amigo, nunca ta falta. Sin embargo, e ta un problema den sector priva tambe, unda busca forma di ta eficiente ta bao di mas presion, pasobra e ta relaciona directamente cu rentabilidad di e negoshi. Pero asina mes tin diferencia entre empresa den e mesun sector, unda esun si ta realiza gran eficiencia y e otro no. Den e lucha pa sobrevivencia esun bon prepara y arma tin hopi mas probabilidad pa keda.
Durante e crisis di Covid-19 tin hopi empresa cu a siña algo cu nan no tabata realiza, o cu e situacion di mercado tabata permiti pa nan ta mas relaha cune, pero unavez e crisis a cuminza exigi victima, a bira importante cuminza pensa: con pa haci mas cu mes hopi hende, o mes hopi cu menos… E crisis ta ocasiona un ‘reality check’ cu ta pone hopi empresa bao presion, pero nan por sali beneficia di esaki, logrando mihor eficiencia, y mas ganashi. Si logra esey a traves di henter bo economia, nos ta creando un economia mas saludable y mas resistente contra crisis.
“Bunita,” nos ta tende hopi hende ta bisa; “ y con ta haci cu tur e personanan cu no tin trabao mas?” Pasobra haci mes hopi cu menos, ta implica hende cu no tin trabao mas. Esey ta berdad, pero nos ta para na un punto hopi crucial den nos desaroyo economico. Tin hopi desempleo, pasobra tanto hende a perde nan trabao durante e crisis, pero no tin sentido den emplea hende na e mesun manera no economico manera un cierto empresa tabata opera promer cu e crisis. Ta importante, pa su sobrevivencia den futuro – nos no sa nunca ki dia un siguiente crisis ta bin – pa percura anto cu un empresa ta mas resistente posible contra ‘mal tempo’. Pues bay back na un pasado cu demasiado personal realmente no ta un bon opcion. Mester busca un manera di bira ‘leaner and meaner’, cada ken den su ramo.
Awor nos ta bay aplica esaki riba sector publico. Promer cu nos cuminza ya nos ta tende e gritonan cu “nos no tin suficiente hende”. Y esey mientras nos ta pagando un luho grandi na personal, cu ta costa nos mas cu nos por afford. Y a pesar di esey control riba un cantidad di cos no ta cana bon, pasobra tumando como punto di salida cu no tin suficiente capacidad, ta usa loke tin pa controla cierto hende o empresa, y convenientemente esnan cu ta haya control semper ta ‘nan’ y no ‘nos’. Y asina nos ta termina cu un aparato publico bastante desorienta den e manera di opera. Con nos por ataca e problema aki, sin cu inmediatamente ta tende e famoso gritonan di ‘no mishi cu mi pan’? Den tur tipo di control cu gobierno mester haci, tin asunto di prioridad y di menos prioridad. Ora tin capacidad limita, ta logico cu no por haci tur cos, pero kico si ta haci?
Nos ta ripara, no di awor, di tur tempo, cu empleadonan publico tin un cierto rutina, unda cada vez, cada aña o seis luna, ta controla e mesun empresanan. Pakico no cuminza categoriza nan segun comportamento? Esunnan unda semper tur cos ta na orden, pakico bay atrobe? Mihor usa e tempo ey pa bay cerca e otro cu por ta representa un problema, tambe si e ta sobrino di e ministro… Y si eynan ta surgi problema, pasobra ta resulta cu tin ‘untouchables’ entre nos, cu por haci daño grandi na carera di e empleado publico cu kier haci su trabao corectamente, anto e ora si nos mester warda pa e Hulandesnan bin haci loke nos mes no kier haci. Tur loke nos mes por mehora tin gran valor pasobra cu orguyo nos por bisa cu nos ta atende nos mes asunto. Pakico nos no ta tende nada den e direccion aki?


text:
Informashon No tin sifra nobo debí na fayo tèkniko Geen nieuwe cijfers door technische storing
Komunikado
Miembronan di prensa debí na un problema tékniko na e laboratorio ku ta hasi e tèstnan di Covid-19 pa Boneiru nos no por aktualisá e sifranan ainda. Manera nos tin informashon konfirmá di sifranan nobo nos lo informá komunidat via di media i nos kanalnan di informashon.
Persbericht
Beste persleden, door een technische storing bij het laboratorium dat de testen van Covid-19 uitvoert, kan het OLB nog geen nieuwe cijfers bekend maken. Zodra de nieuwe cijfers binnen zijn, zullen we die met u en de gemeenschap delen.


text:
Participacion di MANA na e serie di webinar di MAC ‘In Conversation’
Participacion di MANA na e serie di webinar di MAC
‘In Conversation’
‘Museums Association of the Caribbean’ (MAC) tin como meta pa crea un ‘network’ visible y acessibel pa museo y profesionalnan di museo di Caribe pa comparti conocemento y expertisio. MAC a organisa un serie di webinar “In Conversation” cu a termina 17 di September ultimo cu participantenan di Caribe Hulandes. Museo Arqueologio Nacional Aruba (MANA) tabata un di e panelistanan unda participantenan a intercambia informacion cu publico ‘online’ riba impacto di Covid 19. E consecuencianan, cambionan y adaptacion door di e crisis actual a wordo presenta.
E panel tabata consisti di Natasha Joelle Silva, hefe di conservacion di Fundacion Parke Nacional Aruba, Dr. Delno L.A. Tromp, director di Museo Kura Hulanda na Corsou, Marguerita Wever, hefe di seccion di educacion y presentacion di MANA y Michèle Russel-Capriles, presidente di Museo Historico Cultural y tesorero di Landhuis Bloemhof na Corsou. E moderador tabata Arminda Franken-Ruiz di Aruba, specialista di herencia Caribense y consehero di Mondriaan Fonds.
A resalta cu cada organisacion a conoce un caida drastico di bishitante, specialmente turista. Cada organisacion a bira creativo y a busca formanan diferente pa atrae gruponan chikito y di forma digital. E reto ta con pa desaroya otro formanan tanto digital como real pa mantene interes publico local y internacional.
Esnan cu tin interes di mira e otro webinarnan di Caribe Ingles (13 di augustus), Caribe Spaño (19 di augustus) of Frances (27 di augustus) por mira e grabacion via https://caribbeanmuseums.com/virtual-program/. Tambe por subi e website di MAC pa haya e raport di e encuesta cu MAC a hasi na april ultimo bou museonan den Caribe tocante e impacto di Covid-19 riba nan organisacion.
MANA ta hopi contento pa e oportunidad pa participa na e plataforma internacional aki. Asina por a contribui, intercambia y haya mas idea pa posibilidad nobo pa keda den contacto cu y envolvi publico. MANA ta gradeci MAC pa su sosten na Museonan den Caribe y pa e iniciativa di organisa e serie di webinars aki. E webinar di “In Conversation” Caribe Hulandes por a tuma lugar danki na sponsoring di Office of Strategic Partnerships di Smithsonian National Museum of African American History and Culture.


text:
KRALENDIJK – Diferente personal di toren, esta kontroladónan aéreo, no por presentá na trabou debí ku nan ta den karentena pa 10 dia, loke a pone ku Bonaire International Airport (BIA) a adaptá orario di aeropuerto. BIA a hañ’é obligá pa adaptá ora di servisio relashoná ku e situashon. Esaki ta loke Radio Live99FM a haña konfirmashon di dje.
Por lo ménos 4 kontroladó aéreo, riba instrukshon di Salubridat Públiko, ta den karentena. Esaki debí ku nan tabata den kontakto ku hendenan infektá ku Coronavírùs. E empleadonan ku no por ta presente na trabou, sigur tin un impakto ku ta pone ku no por kubri e oranan ku Aeropuerto Flamingo mester, pa e ta funshoná optimal segun skema. E no ta bon pa e personal funshoná ku 4 hende ménos, loke no ta duna sufisiente tempu pa deskansá i regresá trabou. BIA huntu ku Dutch Caribbean Air Navigation Service Provider (DC-ANSP), e instansia enkargá ku kontròl di tráfiko aéreo, a implementá kambio den e orario di maneho operashonal pa e próksimo 10 dia. Esaki a drenta inmediatamente na vigor. E orario nobo di BIA durante dianan di siman aktualmente ta; 07.30 di mainta te 7or di anochi. Durante fin di siman 6 i 7 di febrüari, orario di Aeropuerto Flamingo ta; 11’or di mainta te 7or di anochi. Di e manera aki a ahustá e orario i e ta hasi posibel pa DC-ANSP kubri e demanda ku e kantidat disponibel di kontroladónan aéreo i manehá kansansio di e trahadónan di kontròl aéreo na un nivel aseptabel.


text: KRALENDIJK – Gezaghèber Edison Rijna a papia algun ratu pasá relashoná ku votashon pa Tweede Kamer. “For di mainta te 4or di atardi, un kantidat di 1904 hende a hasi uso di nan derecho di voto. Esaki ta un kantidat di 14.11 % di e 13490 hende ku por bai vota. Ta un kantidat bon i sigur kompará ku elekshon anterior na 2017. Mi a bai vota i ta mira ku tur kos ta kana bon i mi a topa diferente hende ta bayendo pa depositá nan voto. Nan voto sigur ta importante, loke ta pèrkurá pa skohe un representante den Tweede Kamer aya na Hulanda, ku ta na nos bienestar tambe. Kompará ku 2017, ta indiká ku ta bai tin oumentu di hende ku ta bai vota. Tin diferente polítiko Hulandes ku a hasi propaganda na Boneiru pa hendenan vota pa e elekshon di Tweede Kamer. Na final lo mi por duna un bista kon a bai ku henter e elekshon. Pa awor tin mas hende ku a bai vota kompará ku 4 aña pasá. 580 hende a vota na JongBonaire, Tera Kòrá 394, Kompleho deportivo Jorge Nicolaas 690 i na Rincon 134. Total ta yega na 1904 hende ku a depositá nan voto pa awor 4or di atardi. Mi ta pidi pa mas hende bai vota i 10or di anochi ta duna e resultado pre eliminar di e elekshon”, gezaghèber Edison Rijna a bisa.


text:
“Señor ta mi wardador, mi’n tin falta di nada
Den cunucu di yerba berde e ta ponemi sosega.
E ta hibami na awa trankil,
Pa mi bolbe haña forsa”.
Salmo: 23
Cu dolor na nos Curason, nos ta anuncia fayecimento di nos yiu y ruman stima:
Marvin Rafaëll Laclé
* 23-04-1985 – + 23-05-2021
Tata: Elias (Jachi) Laclé
Mama: Lucia Laclé-Tromp
Yiu stima: Oriana Caseres na Hulanda
Ruman nan Stima: Edgard Laclé y Famia
Enrique Laclé
Subrina y Subrino nan Stima: Amir Laclé na Hulanda
Reagan Laclé
Iziënne Laclé
Welo y Wela nan: + Placido y + Fortunata Laclé-Luidens
+ Darius y + Deonicia Fuentes-Tromp
Omo y Tanta nan Stima: +Efigenio y Sarita Laclé y Famia
+ Ramon y + Aida Laclé y Famia
+ Thedoor y + Maria Laclé y Famia
+ Valeriano Laclé
+ Mario Laclé
+ Pedrito y + Vicenta Laclé y Famia
Gilberto y Rita Laclé
Paulo y Dorothea Rip y Famia na Hulanda
Antonilia y + Juan Lampe y Famia
+ Aura y +Minguel Fuentes y Famia
Istella Laclé y Famia
+Silvia Tromp y Famia
Margarita Tromp Y Famia na Hulanda
+Darius Tromp y Famia
Anna y Glenn Leonora y Famia
Emelinda y + Glennroy Levenstone na Hulanda
Victor Tromp
Guillermina Tromp y Famia
Mirella Tromp y Roberto Wallé y Famia
Dorothy Kelly y Famia na Hulanda
Mama di su yiu: Gina Caseres
Padrino: Ruben Fuentes
Madrina: Rufina Gomez
Primo y primanan Stima.
Demas Famia nan: Laclé, Tromp. Luidens, Fuentes, Koolman, Erasmus, Franken, Kock, Leonora, Levenstone, Raaz, Groeneveld, Rosaria, Jamanika, Pantoja, Croes, Winterdaal, Bikker, Dirks, Romero.
Bon amiga di cas: Maritsa Siliee, Evelin Lacle
Y tambe e team di Futbol Dakota cu e la milita.
Un palabra di gradicimento ta bay na;
Dokter di cas: Kenneth Croes
Assistant di Dokter: Maria
Wit Gele Kruis Aruba
Famia ta invita tur bisinjanan y amistadesnan pa Acto di Entiero cual lo tuma lugar
Diabierna, 28 Mei 2021 na Aurora Funeral Home di 2 or pa 4 or y despues pa Santana Catolico di Santa Cruz De Vriest.
Nos disculpa si den nos tristesa nos por a lubida algun famia y/of conosirnan.
Despues di entiero nos no ta ricibi bishita di condolencia na cas.


text:
Brazil Juniors tabata un revelacion te cu awor aki despues di e prome tres weganan di e campeonato, cu resultado di un empate, un victoria y un derota di chiripa contra e poderoso Nacional. Ademas di acumula 4 punto den tres wega, nan a sa di demostra hopi bon wega tambe y na mesun tempo dunando un empuhe nan nos futbol, un aire fresco den Division Honor, sin duda.
Pero, realidad sa presenta na porta diripiente; den e ultimo wega Brazil a bataya hopi bon contra Nacional, e subcampeon di campeonato pasa, a perde 2-3 den e miho partido te cu awo den e temporada nobo aki. E siman aki nan a haya nan ta topa cu e campeon mes, Dakota.
Mientras cu Dakota a cuminsa e wega den “full-trot” cu un ofensiva impresionante, Brazil a cuminsa e wega hopi timido, temperamento di un ekipo nobato. Dakota a habri marcacion na minuut 7 caba, den un penetracion den area penal di Fernando De Sousa, e portero di Brazil a hasi un pifia di no calcula e bala bon, ta faya, e bala ta lora bai den gol, un gol credita na De Sousa, 1-0 pa Dakota tempran den wega.
E bombardeo di Dakota ta sigui, Brazil cu poco contesta, na minuut 12 Liomar Croes ta hasi e wega 2-0 pa e actual campeon di Aruba, despues di hopi presion y dos tiro di skina consecutivo y un di nan casi gol di Ricky Hodge cu a cobra e tironan, alfin ta Liomar ta pone bala den net pa amplia e marcador.
Drentando den minuut 20 ainda Brazil tabata hopi afecta cu nan inabilidad di controla nan mes y nan wega, sigur no ta e Brazil cu nos a wak den e prome tres weganan di campeonato, pero, e biaha aki nan ta hungando contra un grandi di berdad. Dakota a hasta cuminsa rota e bala masha trankil mes, cu bon “bal-bezit”. Despues di varios peliger atrobe, ta Dakota mes ta anota e di tres gol, 3-0, u gol di cabes di Robert Francis. Na minuut 30 ta Dakota mes a hera hasi e wega 4-0 cu un tiro di distancia, si no tabata pa e salbada di hoben portero Marvin Irausquin. Alfin na minuut 31, Owen Van Der Wijne ta crea e miho chens pa Brazil si no tabata pa e salbada di Eric Abdul na ultimo seconde. Djeynan Brazil a haya mas brillo, a sigui cu un bon tiro di Shequan Cornett na minuut 33 pero den man di Abdul, y otro chens via un bon combinacion di Cornett mes cu Van Der Wijne un minuut despues.
Brazil a cuminsa bataya Dakota apesar di ta atras den e marcador 0-3, nan a lubida di esey, nan a cuminsa lucha pa e prome gol, esey tabata mas importante pa nan. Asina Brazil a cambia e partido aki, apesar cu e score mes no a cambia ainda, ta Brazil a lansa atake tras di atake incluyendo un spectacular yegada di Van Der Wijne den area penal di Dakota pero ta manda e bala halto na ultimo seconde. Dakota a warda patras, tumando un respiro despues di nan blitz den e prome parti di e mita. Asina halftime a yega, Dakota 3 Brazil Juniors 0.
Brazil definitivamente a cambia nan mentalidad den e wega aki, di biaha den e segundo mita nan a cuminsa press halto, recuperando bala efectivamente y sigui atakando, hayando yegada y chensnan di gol y nan por ta riba e scoreboard caba si no tabata pa e intervencionan di Eric Abdul, cu tabata un “man on a mission” awenochi.
Brazil a sigui ta domina den e segundo mita aki, except pa algun contra-golpi di peliger di Dakota na varios ocasion, ora bo tin e trio di Hodge, De Sousa y Francis dilanti cu ayudo di Liomar Croes den volante, ta cualkier cos por pasa semper. Despues di minuut 62 tabatin ehempel di e calidad aki di Dakota cu a cambia e wega atrobe, cu mas balansa awo, ta loke Brazil no tabatin mester, Dakota a cuminsa haya e bala bek atrobe y ta probecha di biaha na minuut 65 unda Liomar Croes mes ta lansa den atake y ta los un tiro potente pafor di area penal di Brazil pa un golaso, un di e mihonan te cu awo den e campeonato, pa hasi e wega 4-0 pa e Abehanan, net ora cu Brazil tabata merece e gol di corta bentaha.
For di minuut 75, Brazil a bai “all out” pa busca nan gol, nan a tira tur cos riba Dakota, hasta a logra penetra profundo den area penal di Dakota, pa encontra cu un Abdul na candela, e portero tabata decidi pa mantene su clean-sheet e anochi aki, algo impresionante realmente te na e punto aki, pero si bo no ta kere cu e cos lo bira mas interesante ainda y increibel warda un rato mas.
Brazil a sigui cu nan atakenan lubidando cu nan ta abou 0-4, algo di admira por cierto, algo special! Salbacion di Abdul atrobe na minuut 85, Brazil cu tiro halto den area penal atrobe na minuut 90, ta kiko mas anto Brazil mester hasi pa haya nan gol? e gol di honor por lo menos, e gol pa paga pa nan esfuerso!
Pero milager ta existi ainda, keremi, na minuut 90+2, Brazil ta haya un penalty despues di un lapso mental di Nickenson Paul cu un foul innesesario den “doelgebied” pa duna Brazil un chens grandi pa vindica nan mes y haya recompensa pa nan trabou duro. Eric Abdul, desapunta cu e situacion aki no ta keda cu mas opcion cu warda e tiro for di punto penal aki di Van Der Wijne. E tiro mes tabata uno bon tira y potente y sigur tabata bayendo den gol, except, pa e man di Abdul den e ultimo esfuerso pa tapa e bala y salba su porteria, spectacular! Tabata su destino e anochi aki.
Referee Farro, cu un bon partido, no ta keda cu mas tempo y mester a pita pa e tremendo wega aki termina. E resultado di 4-0 pa Dakota no ta relfeha e bataya cu Brazil a duna, asina ta tin biaha, Eric Abdul si sa ta ki esfuerso Brazil a presta, e ta nos “Man Of the Match” sin duda, despues di e anochi epico aki!


text:
Dia 8 di mei 1961 e organisacion Reclassering en Jeugdbescherming a wordo funda bou di e nomber “Arubaanse Stichting voor Reclassering en Kinderbescherming Aruba”
Na aña 2011 e nomber a cambia pa Stichting Reclassering en Jeugdbescherming Aruba. Esaki tabata pa refleha mas e doelgroep. Desde aña 2014 nan ta atendiendo hobennan di 12 aña bay ariba.
Pa celebra nan 60 aña di existencia nan a bin cu un programa super inovativo. Stichting Reclassering lo bay duna pa 60 dia largo. Informacion di locual nan ta confronta nan mes diariamente. Tambe nan lo bay duna tips practico cu por ta un manera hopi facil pa guia tur hoben ora nan ta confronta nan mes den problema.
Esaki lo ta parti den 4 tema. E prome tema lo ta “Nos Hogar”. Esaki lo encera educacion na cas y relacion entre famia y yiu. E di dos tema lo ta “Nos Cartera”. Akinan lo trata con pa budgeteer. E di tres tema lo ta “Nos Bienestar”. Den e tema aki nan lo trata salud mental y uso di substancia (droga of alcohol). E ultimo tema cu nan lo trata ta “Tempo Liber”.
Tur e temanan aki por ta factornan cu por yega na un punto criminologico y dor di duna informacion tocante esaki, nan ta spera di educa y concientisa tur hoben kico pa haci.


text:
En conexion cu Himno y Bandera, PROME MINISTER TA BISHITA SCOL BASICO COLEGIO BON BINI
Diabierna 12 di maart mainta, Prome Minister Evelyn Wever-Croes hunto cu colega Minister Xiomara Maduro, a bishitaScol Basico Colegio Bon Bini den cuadro di celebracion di 45 aña di Himno y Bandera di Aruba. E ministernan a wordoricibi pa muchanan contento y entusiasma hunto cu Cabesantedi Scol Juffrouw Sherissa Tsu y docentenan.
Manera ta custumber durante e siman di 18 di Maart, e mandatarionan ta scoge diferente scol pa bishita pa tira un bista con e muchanan ta preparando pa cu e dia special aki.Aña pasa debi na Covid, Gobierno a cancela e bishitanan na e scolnan pero e aña aki a dicidi di continua cu esaki siguiendotur protocol di DVG.
Ta di admira cu nos scolnan ta pone asina tanto tempo pa haciun bunita celebracion asina pa eleva nos himno y nos bandera.Prome Minister ta sumamente impreciona di mira e animo cu tin na Colegio Bon Bini pa cu nos dia nacional, e atencion di e docentenan, e interes di cada mucha y tur e preparacionnan pa cu Dia di Himno y Bandera.
“Un danki na e cabesante, na tur docente y na e alumnonan pa e gran amor cu nan tin pa Aruba. Mi kier duna un elogiograndi na e maestronan pa a tuma tempo pa siña nan klas e historia di nos himno y bandera. Dia 18 di maart, Aruba ta celebra un di e logronan grandi di Betico, of cu Betico a contribui na nan grandemente, esta nos Himno y nos Bandera, simbolonan di union y identidad di un pais. Tambe e hecho cu awe Aruba tin su propio gobierno, su propio ministernan, supropio Parlamento, su propio moneda. Y tur esaki a inculca e sentimento di orguyo den nos Arubanonan. E meta di GabineteWever-Croes ta pa e historia aki hamas wordo lubida”, PromeMinister Evelyn Wever-Croes a expresa.


text:
31 di mei ta Dia Internashonal Anti Tabako. Tabako ta mata 8 mion hende tur aña, inkluso 1,2 mion humadó pasivo, esta un no-humadó ku ta inhalá huma i nikotina di otro hende. Segun Nashonnan Uní un humadó òf un humadó pasivo ku covid 19 tin mas chèns pa daño na su salú kompará ku un no-humadó. Tras di e sifranan aki tin hopi sufrimentu i gastunan haltu di kuido médiko.
Mi ta kontentu ku algun aña pasá mi a introdusí un lei kontra humamentu den lugánan será ku e meta pa protehá e no-humadó. Ounke ku e lei a aliviá hopi hende, mester konstatá ku ketu bai tin sierto kamindá ku tin humamentu paden. Ta nesesario pa outoridatnan tuma akshon.
Riba Dia Internashonal Anti Tabako ta urgente pone atenshon na produktonan nobo ku ta introdusí nikotina den kurpa humano. Ta trata aki di sigaria elektróniko (vaping). Algun aña pasá no tabatin sifranan definitivo di e konsekuensianan pa salú di sigaria elektróniko i esaki no a keda inkluí den e lei ku a pasa Staten. Awe ta probá ku nikotina sea via ‘vaping’ òf sigaria konvenshonal ta adiktivo i ta kousa malesa króniko i morto. Ademas ‘vaping’ ta keda merkadiá na hóbennan komo algu ‘super cool’ i esaki lo sòru pa hinter un generashon nobo bira adikto na nikotina.
Ta neseario pa atendé ku e frontera nobo di adikshon na nikotina. Mester bin ku lei pa atvertí tur hende di e peliger di nikotina i reglamentá benta di e artíkulonan aki ya hóbennan bou di un sièrto edat no por kumpra nan. Ta bon pa menshoná ku mi a laga dos proyekto di lei na 2016 pa atendé ku esakinan. Mester saka nan for di lachi. E lucha kontra tabako i nikotina mester sigui.
Willemstad, Kòrsou


text:
LEEUWARDEN – Habitantenan di Leeuwarden a lanta un komité pa drecha e posishon di habitantenan karibense di Leeuwarden. Ta entregá e plan di enfoke e luna aki serka konseho munisipal.
Motibu ta e komoshon di desèmber aña pasá tokante e intenshon di munisipio di Leeuwarden pa ‘deskurashá’ antiano sin perspektiva for di por ehèmpel Rotterdam òf e islanan ‘pa muda pa Leeuwarden’. Bou di e alkalde di e tempu ei Ferd Krone na mart di e aña aki a primintí pa pa saka e insiso kontroversial, den kua e intenshon ta pará, for di e Agènda di Seguridat 2019-2023. Pero ku esaki e prekupashon di e habitantenan karibense no a kita ainda.
Tuma inisiativa
Fabiola Kook (21) ta e presidente i e ta yama e atmósfera bou di e habitantenan karibense na Leeuwarden ‘trankil’ aktualmente pero e ta bisa si ‘ku e hendenan ta pendiente di loke ta bai pasa’, P’esei el a disidí di tuma inisiativa e mes, huntu ku eksperto den komunidat, pa lanta proyekto ku tin komo meta pa yuda e komunidat djaden i traha un brùg entre komunidat i munisipio Leeuwarden.
E komité ta konsistí di mas o ménos 15 hende for di komunidat ku diferente disiplina. Kook tin e intenshon di presentá e plan di enfoke otro luna den konseho munisipal di Leeuwarden. Último lunanan e komité a sinta rònt di mesa tur siman pa skibi e plan. Esaki tabata den deliberashon ku munisipio ku segun Kook ta mas habri pa diálogo.
Mas envolvimentu
Jan Spijkerman, trahadó di maneho di munisipio, tambe ta haña ku e atmósfera ta ménos tenso na Leeuwarden bou di komunidat karibense. Despues di tur badabada den e kolegio di konseho a palabra ku mester envolví e komunidat karibense na Leeuwarden den e plannan, pa tene tur hende kontentu.
E ora ei Spijkerman a duna e empuhe pa lanta un komité. El a papia ku algun persona klave i a trese nan huntu. “Pero e trabou grandi den esaki ta nan mes a hasi”, Spijkerman ta bisa. For di munisipio tin plaka disponibel pa realisá e plan, pero ta usa fondonan tambe pa esaki.
Den e plan e meta ta espesialmente pa uni komunidat, lantamentu di un ret i yudansa pa mamanan hóben ku edukashon di nan yunan. Spijkerman tin konfiansa den e personanan di e komité.
E ta pensa ku nan ta riba bon kaminda ku e plan aki. E siman aki lo e risibí e plannan definitivo di e komité. Despues munisipio lo sinta rònt di mesa i na yanüari e Kolegio lo disidí tokante e finansiamentu di e plannan.
Propio ekspertisa
John Leerdam (OCAN) tambe ta envolví den e kombersashonnan i e ta bisa ku na Leeuwarden tabatin falta di komprenshon mutuo. E ta haña ku ta un desaroyo positivo ku alkalde i wèthoudernan na Leeuwarden a atmití ‘ku nan so no por solushoná e problema ku habitante antiano na Leeuwarden’.
“Nan no tin e ekspertisa pa esaki, nos si. No pa bisa ku sobra hulandesnan no por solushoná e problemanan, pero pa motibu di e barera di idioma pa nos komo hulandes antiano ta mas fásil pa yega na e esensia.” P’esei Leerdam ta haña ku ta un desaroyo positivo ku e habitantenan mes ta bini huntu pa solushoná e problemanan djaden.
Si e Kolegio bai di akuerdo ku e plannan lo kuminsá ku e promé proyektonan for di yanuari.


text:
ORANJESTAD – Tanto directiva di Club Primavera como esun di SV Estudiantes cu a uni, tin plannan grandi pa desaroya nan facilidadnan. E oferta cu a yega for di COA via Gobierno pa construccion di un mini cancha deportivo, cu yerba artificial, a cay den bon tera. Prome Minister Mike Eman tabata di bishita na Primavera diahuebs atardi pa mira inicio di e trabounan di cobamento pa prepara fundeshi di e mini-cancha.
Rondona pa e hoben futbolistanan di e ekipo Estudiantes Prome Minister Eman a expresa cu e ta corda bon cla ainda su bishita den e bario algo mas cu un aña pasa, pero a combersa cu directiva di e club cu a duna e mandatario un presentacion di nan ideanan pa e club como di e team Estudiantes. Esaki tabata encera modificacion di e actual tereno, debi na construccion di Watty Vos Blvd. Naturalmente cu e tempo ey caba a papia di un cancha deportivo di yerba cu ta soño di e miembronan. “E tabata un pensamento cu Gobierno sigur ta para su tras y nos a logra den cooperacion cu Comite Olimpico haya acceso na fondo cu cual ta bay realisa cierto cantidad di mini cancha deportivo cu yerba den diferente bario. Club Primavera y Estudiantes ta un di e organisacionnan cu nos a sinti e amor y dedicacion pa deporte, pero tambe mirando e cantidad di muchanan cu ta haci uzo di e facilidadnan aki, sigur merece apoyo di Gobierno. Pesey awe nos ta para aki, unda ta poniendo e prome pasonan pa construccion di e mini cancha deportivo.”
E mandatario a bisa tambe cu Gobierno ta spera cu e trabou por wordo realisa rapido pa denter di algun siman e ta bek na e sitio pa su inauguracion. Un cancha asina sigur ta haci e hungado y dirigentenan, pero tambe Gobierno, hopi contento. “E ta algo hopi concreto cu por duna pa e muchanan por tin un sitio positivo di recreo. E ta un hecho cu ora muchanan tin luganan positivo di recreo, ta desvia nan for di cualkier otro cosnan cu no ta bon pa nan desaroyo y formacion. Unda cu nos por yuda den esey, nos ta hacie cu placer,” e mandario a bisa. El a splica tambe cu BoBario ta un departamento cu ta cay bou di su Ministerio cu a cana den hopi bario ultimo añanan, tumando deseo y sugerencia di e ciudadanonan. Basa riba esaki nos ta bay cumpliendo sea cu luz den bario, caretera, cancha deportivo, batting cage, cu ta cosnan cu nos a scucha e habitantenan pidi. Esaki ta nos hopi orguyoso y contento, y awe un pabien na Club Primavera y Estudiantes.”
E hobencitonan presente tabata hopi entusiasma y a gradici Prome Minister Eman, pasobra aworaki nan por hunga riba un cancha cu yerba. Pero tambe cu e por yuda nan avansa den nan tecnicanan.


text:
ORANJESTAD – E lidernan di MEP, AVP, i PDR ta bisa ku nan no tabata na altura di e lasonan entre Gerrit Schotte i Francesco Corallo. E lidernan di partidonan arubano ademas ta ninga ku e doño sisiliano di kasino, a bini serka nan, manera serka e èks promé minister kurasoleño.
Segun lider di MEP Evelyn Wever – Croes, OM di Kòrsow , kontrali na esun di Aruba, tin kurashi si. “E ta prueba tambe ku no ta hasi diferensha ken mester investigá. Mi ta spera ku, ku e sentensia aki, OM di Aruba tambe lo bai den e direkshon aki, pasobra no tin lógika tras di un diferensha asina den manera di hasi si bo kompará Kòrsou ku Aruba.”
Ku esaki Croes ta indiká e aktual insinuashonnan kontra minister di infrastruktura Sevinger i miembro di Staten di AVP Melvin Tromp tokante biramentu di man ku terenonan di domein. “Mi mester kòrda nòmber di e fiskal di Kòrsou bon pasobra asina nos ta den gobièrnu atrobe, mi ta bai pidié bini aki pa bin investigá e aktual ministernan.”
‘Sosten moral’
Durante e kampañanan di elekshon di 2009 i 2013 Gerrit Schotte diferente bia tabata presente na evento di MEP. Na 2013 asta el a kompañá Evelyn Wever-Croes bai vota. “Korekto”, Croes ta bisa. “Esei tabata sosten moral ku e dia ei el a duna pa djis un ora. Banda di esaki e no a hunga niun papel den e kampaña, ni despues tampoko. Mi no a sigui henter e karera polítiko mes di Schotte, pasobra semper mi tabata okupá ta investigá e violashonnan di integridat na Aruba i denunsiá nan.”
Croes ta bisa ku e ke warda te ora e sentensia bira irevokabel promé ku e kontemplá bira lomba pa Schotte pa semper. “Ounke mi ta kere sigur ku tur hende meresé un di dos oportunidat.” E lider di MEP ta bisa ku e tempu ei e no tabata na altura di e lasonan entre Schotte i Francesco Corallo.Ora ku a puntr’é si kisas Corallo por a buska kontakto ku MEP via Schotte e ta deklará: “Mi no konosé Corallo i nunka mi no tabatin kontakto kuné.”
Meskos ku Croes tantu presidente di frakshon di AVP Rene Herdé komo lider di AVP Mike Eman ta bisa ku nan partido no tabata sa di lasonan di Schotte ku Corallo. E doño di kasino ku ta biba na Sint Maarten nunka tampoko no a buska kontakto ku nan partido. Tokante posibel spekulashon rònt di e partido di oposishon Herdé ta bisa: “Nan lo t’ei pero ami mes ta bisa ku miéntras ku no tin prueba fiho, no tin motibu pa kere ku ta bèrdat. Komo polítiko tin bia bo ta para riba potrèt ku un hende kaminda despues ta bin sali ku algu no tabata bon.”
Tanti Herdé komo promé minister Eman ta bisa ku nan kontakto ku Schotte no tabata masha kaluroso. “Nos kada un tabata mira e relashonnan den Reino na un manera diferente”, segun Eman. E promé minister ta yama e detenshon di Schotte “masha doloroso i masha lástima pa e persona.”
Retirá
Awe meinta Schotte a apelá e sentensia. Lider di PDR Andin Bikker ta indiká ku entretantu Schotte su funshon ‘na promé lugá ta algu di Kòrsou su órden hurídiko i polítika’. “Aki lo e mester a retirá for di polítika.” Bikker tambe ta ninga ku e tabatin kontakto ku Corallo.
Outor Ariën Rasmijn


text:
WILLEMSTAD – Studiantenan lokal ketu bai ta interesá pa bai Rotterdam. Esaki apesar di e konfushon na komienso dje aña aki ku supuestamente studiantenan kurasoleño i arubiano no tabata bonbiní mas na Hogeschool Rotterdam debi na mal resultado.
Un total di 246 studiante for di e islanan karibense a registrá na Hogeschool Rotterdam di kual 135 studiante di Kòrsou. Marja Bakker di Hogeschool Rotterdam, ta bisa ku después di un inventario por konkluí ku tin kasi mésun kantidat di studiante ku a mèldu kompará ku añanan anterior.
Meskos ta konta pa e kantidat di partisipantenan na e trayekto di preparashon Subi Jet pa bo Get renobá pa studiantenan ku ta bai Hogeschool Rotterdam for di Kòrsou.
“Pues nos no ta mira ningun diferensha, no opstante e konfushon ku tabatin”, Bakker ta bisa. Mester remarká ku ta trata di aplikashonnan i ku e studiantenan por disidí pa skoge otro òf nan por faya pa nan éksamen, Bakker ta enfoká.
Stichting Studie Financiering Curacao (SSC) ta konfirmando meskos. No a kambia mucho den e kantidat bayendo Rotterdam, asina Juliette Mendez ta bisa.
Ménos ‘free movers’ ta bai
Sinembargo, My Future Career, un organisashon ku ta prepará i guia studiantenan sin un beka, sí ta konstatá un bahada di e kantidat di asina yamá ‘free movers’ ku ta bai Hulanda i Rotterdam en partikular.
E konsternashon tokante di studiantenan karibense na komienso di aña, pero tambe mas faktor ta kontribui na esaki, segun Jealaine Alexander di e organisashon.
Jealaine Alexander di My Future Career
Alexander tin e imprenshon ku tin un grupo grandi di studiante ku a wanta un ratu pa sigui studia. Loke ku ta indika ku e asina yamá ‘gap year’, ta birando mas grandi. E studiantenan aki ainda no sa kiko nan ke studia i ta falta informashon.
Un otro motibu di e bahada di interes pa Hulanda, por ta e situashon ekonómiko, e ta bisa. Esta ku e situashon no ta duna e mayornan sufisiente garantia di trabou ku nan por finansia estudio di nan yu den eksterior, asina Alexander ta splika.


text:
Algun siman atras por a tuma nota di e fenomeno di Sargassum, conoci como yerb’i lama, zeewier y seaweed, a acerca nos costanan. E frecuencia di presencia di Sargassum a cuminsa bira mas bisto na aña 2011 den Caribe. E por haci impacto riba e recurso maritimo, piscamento, bunitesa di beachnan como tambe riba turismo. Despues na aña 2014 y na 2015 un biaha mas e Yerb’i Lama (Sargassum) a acerca paisnan den Caribe.
Pa medio di e relato aki Departamento di Naturalesa y Medio Ambiente (DNM) ta informa pueblo di Aruba con tin pensa pa atende cu e fenomeno aki en caso e yega costanan unda tin beachnan publico. Ta recorda un y tur cu actualmente ta trata di e Yerb’i lama solamente na costa Noord di Aruba na unda mayoria biaha no ta tuma accion como cu e ta un fenomeno natural y e organismo aki no tin niun efecto riba salud di hende. Tampoco e tin mucho impacto negativo riba e producto turistico cu nos ta brinda. Kico ta Sargassum?
Pelagic Sargassum ta un alga color bruin, cu ta flota liber den oceano y nunca ta pega na fondo di lama y nan ta forma manera matnan di yerba bruin den lama. E yerba aki ta hay’e den oceano Atlantico den e asina yama Sargasso Sea. Sargassum ta move cu e coriente di lama, y ta dificil pero no imposibel pa sigui su movecion. E sargassum ta di sumo importancia pa especienan migratorio y ta habitat pa un total di 120 especie di pisca y 120 otro especie. E ta forma un habitat pa criadero di pisca y ta forma proteccion y ta duna cuminda na especienan cu ta na peliger manera e turtuga.
Den cua scenario Aruba lo haci algo pa loke ta trata presencia di Sargassum?
(*)Scenario 1, situacion actual caminda cu solamente e costa noord di Aruba ta afecta y e areanan di beachnan publico no ta afecta. Gobierno den un acuerdo durante reunion cu Rampenbureau na 2018, a bay di acuerdo cu lo no haci e area aki limpi como cu e ta un fenomeno natural y a opta pa laga naturalesa regenera su mes.
(*)Scenario 2. Si Sargassum yega beachnan na Arashi, Palm Beach, Eagle Beach, Baby Beach & Rodgers Beach. Den e caso aki e departamentonan gubernamental a bay di acuerdo cu lo bay over na haci e areanan menciona limpi y ta conta cu cooperacion di organisacionnan priva y publico.
Sargassum ta un fenomeno natural y tin un rol den e parti di nutricion di nos beachnan. E ta hunga un rol importante den e stabilidad di nos costanan. E parhanan di costa tambe ta depende di e nutricion/cuminda cu ta bin den e sargassum. Claramente cu si laga e yerbanan aki riba costa e lo tin un holor manera putri cu hende sa haya fastioso. Tambe e ta un molester ora di landa. Mester recorda un y tur cu e ta un molester temporal y cu e manera mas simpel pa trata cu sargassum ta pa lag’e y eventualmente lama mes lo bay cune. Asina lo no tin mester di heavy equipment ni harkmento na costa, cu tur consecuencia cu esaki ta trece cune pa nos naturalesa.
DNM ta encurasha un y tur pa carga pasenshi cu e presencia di e Sargassum. Ta recomenda pa landa caminda no tin e yerba. No ta un opcion pa haci esaki limpi si no tin un anuncio publico door di Bureau Rampenbestrijding (BRA).
Nos ta suplica pa no kita e yerba como cu haciendo esaki ta acelera e proceso di erosion di nos beachnan. Kitando e yerba ta haci mas daño cu bon. No aplica ningun tipo di producto ariba e yerba. No uza ningun tipo di mashin of heavy equipment riba nos beachnan.
Mester tolera e presencia di e yerbanan mientras cu naturalesa ta regenera nos beachnan y santonan blanco. Ora nos compronde e acto di naturalesa aki, ta mas facil comunica esaki na nos bishitantenan.
E decision pa no interveni of stroba e proceso di naturalesa ta cuadra cu e acuerdonan estableci mundialmente durante un reunion internacional pa establece Sustainable Development Goals (SDG), metanan cu ta sostene un desaroyo sostenibel. SDG#13, SDG #14, SDG#15 ta algun di e metanan mundial pa desaroyo sostenibel relaciona cu best management practices pa cu e conocemento y fluho di Saragassum. Den e caso cu tin areanan di costa Zuid unda tin beachnan publico y sargassum a yega un cantidad di 3 cm halto, por haci un melding via DNM of BRA.


text:
24 cursista a ricibi nan certificado di BeYourOwnBoss
ORANJESTAD – Recientemente a haci entrega di certificado na 24 cursista cu a participa na e Spring Course di e programa BeYourOwnBoss, facilita door di Qredits Aruba y Colegio EPI.
BeYourOwnBoss ta un curso digital produci door di Qredits Microfinanciering Nederland cu e meta pa educa y prepara e participantenan pa bira un entrepreneur exitoso den futuro. E curso ta completamente na Ingles y e parti di instruccion pa e grupo aki a tuma luga na Colegio EPI su Openleercentrum bou guia di e instructor Rishi Ramsoondar.
Desde comienso di februari te cu luna di juni, 2 grupo a sigui e curso di BeYourOwnBoss na EPI. Diasabra dia 10 di juli a otorga 24 participante cu a sigui e curso, nan certificado. E certificado aki ta na nivel di MBO y ta un tremendo adkisicion pa un persona su portofolio profesional.
Esnan cu a ricibi nan certificado ta: Guerrier Peterson, Aimee Bhanddjwine, Ranisha Marin, Jean Carlos Loaiza, Anthony Trinidad, Charleston Kelly, Lourdji Bertrand, Deshaun Flemming, Marc Tromp, Angelo Geerman, Cindy Kelly, Ruthsen Croes, Anthony de Graf, Eduardo Lopez, Jovanka Molina, Sheldon Palmer, Kimberly Geerman, Ralph Croeze, Gabriella Seitiffe, Jinan Dirksz, Audrick Croes, Melvin Garcia, Marvin Frias, Jeannick Pinard y Arvin Ruiz.
Director general di Colegio EPI, Ryan Maduro, hunto cu representante di Qredits Aruba, Nathaly Harms, tabata presente pa felicita e graduadonan di e curso y pa desea nan hopi exito den nan futuro como entrepreneur.
Colegio EPI hunto cu Qredits Aruba tin inscripcion habri caba pa e Fall Course di BeYourOwnBoss cu lo cuminsa entrante 1 di september 2021. E costo total di e curso ta 350 florin y e duracion ta 3 luna, cu lesnan di 2½ ora riba 2 dia di siman. Interesadonan por inscribi via e link: https://tinyurl.com/BYOB-registration


text:
Diskripshon di nos AKTIVIDAT di : "BONDOET". "BIÑA MAS BIEU , MAS BON " . E dia mester bira un dia INOLVIDABLE pa nos GRANDINAN , den un parti di KREATIVIDAT pa nan SELEBRA BIDA , REKORDA BIDA , REBIBA e TEMPU aya , "T'en nan T'en , ku un TREMENDO : "CHOCOLATE & WINE PARTY " . Un sala FESTIVO TRANSFORMÁ , ku tin tur e detayesnan pa nos grandinan tin un dia ku nan ta bai BALORA SIGUR di e atenshon pa nan. Banda di esei ta un eskogo di e aktividat ku ta un estimulo di aktiva e sentido di : PURBA i HOLE aki serka nos na KAS DI KUIDO
Aktualmente nos ta buskando 0 boluntario ainda
Friday • 15:00 - 19:00
Inside
0 / 0 Boluntario
15 Organization volunteers
15 Organization volunteers
Fundashon Mariadal
Charella
celestina
780-0548
Pa motibu di e pandemia di covid, nos organisashon lo no por tuma boluntario di pafo, pesei nos ku ta labora na Fundashon Mariadal mes lo ta e boluntario nan pa nos aktividat, "binja mas bieu mas bon"


text:
Corona Virus Alerta
Written by Admin on 25 January, 2020
Outoridatnan chines a identifiká riba 31 di desèmber 2019 un grupo di persona ku a wòrdu infektá ku e vírùs di corona nobo, 2019-nCoV0 na siudat di Wuhan, China.
Despues di esei a haña e vírùs tambe na otro parti di China manera Beijing i Guandong serka hende ku promé ku esei tabata na siudat Wuhan. Tailandia, Hapon, Korea Sur i Estados Unidos tambe a mèldu kaso di e vírùs.
Departamento di Salubridat Públiko ta traha en estrecho koperashon ku “Rijks Instituut voor Volksgezondheid en Milieu”, RIVM. Ta kalkulá e chèns ku e vírùs ta yega Boneiru masha chikitu.Tin deliberashon estrecho tambe ku profeshonal den kuido di salubridat i otro organisashon relevante na Boneiru pa ta prepará i por tuma medida lihé si esei mester. Den kaso ku tin desaroyo relevante nobo, departamento di Salubridat Públiko lo informá komunidat.


text:
KRALENDIJK — Despues di mas ku un anja sera na Venezuela, awe un ora pa otro piskadonan di Korsou i Boneiru lo ser laga den libertad pendiente pa wordu deporta for di e pais. Mei mei di e piskadonan aki tin un piskado Boneriano tambe kual ta Narochi. Awoki nan ta wardando riba nan ticket di buelo, pasport i otro rekesito nan pa bandona Venezuela despues di basta ratu sera den prizon na Venezuela inhustamente den un situashon deplorabel. Gobiernu di Korsou a interveni den e kaso aki pa yuda e piskadonan aki rekobra nan libertad.
FUENTE: LIVE 99 FM


text:
DEPORTES – Ekipo di New York Yankees ta riba un racha di victoria, nan tabata tin 9 wega gana sigui mescos cu Los Angeles Dodgers cu tambe a gana 9 wega sigui y tambe ta den lucha pa clasificacion pa playoff di baseball di grandes ligas, Los Angeles Dodgers sinembargo su racha di victoria a ser corta na 9 wega sigui despues cu nan a perde contra di New York Mets cu score di 7-2, mientras cu dialuna anochi New York Yankees a enfrenta e fuerte ekipo di Atlanta Braves, cu ta lider di division east di Liga Nacional.
Den e wega aki ekipo di Atlanta Braves a presenta cu Huascar Ynoa como nan pitcher habridor mientras cu New York Yankees a presenta cu Jordan Montgomery como nan pitcher habridor.
Un wega cu a inicia caminda den prome inning ambos pitcher a domina y no a permiti careda, den cabez di dos inning, Giancarlo Santon ta percura pa e prome careda cu un homerun, pero den bom di dos inning Atlanta Braves ta empata e wega pa medio di homerun conecta pa Dansby Swanson.
E wega a keda empata te cu cabez di seis inning caminda cu un biaha mas Giancarlo Stanton cu 2 coredor na base ta conecta un doblete pa asina haci e wega 3-1.
Den cabez di ocho inning, New York Yankees ta sigura e victoria cu hit di Gary Sanchez pa haci e wega 5-1.
New York Yankees ta score 5 careda, a bati 6 hit y a comete 1 error, pitcher ganador a resulta Jordan Montgomery, mihor bateador pa New York Yankees a resulta Giancarlo Stanton cu a bati 2 hit den 3 turno incluyendo un homerun.
Atlanta Braves a score 1 careda, a bati 5 hit y no a comete error, pitcher perdedor tabata Huascar Ynoa, mihor bateadornan pa Atlanta Braves a resulta Jorge Soler y Adam Duvall cu ambos a bati 1 hit den 3 turno.


text:
MERKA — Floyd “Money” Mayweather (48-0, 26KO) lo pone su títulonan WBC i WBA peso welter na liña, djasabra dia 12 di sèptèmber próksimo den MGM Grand Garden Arena na Las Vegas ora ku e enfrentá dos biaha kampion mundial peso welter Andre Berto (30-3, 23KO). Floyd ketu bai invikto ta bai purba na ripití historia. Ku un viktoria Mayweather lo igualá e rèkert di Rocky Marciano ku a retirá na Aprel di 1956 ku un rèkert di 49-0.
Awe, 6’or di atardi ora lokal di Kòrsou lo tin e anunsio ofisial di e pelea for di J.W. Marriott na Los Angeles, California. Manera ta kustumber ku e peleanan di Floyd Mayweather bo por mira esaki bibu aki riba Deporte Awe.
Kortesia: SHO Sports / SHOWTIME PPV


text:
E asina anticipa ‘No Time To Die’ ta e pelicula number 25 di Bond y di cinco y ultimo cu Daniel Graig como 007. E tabatin un retraso di mas cu aña door di Covid, pero e ta estrena den e cinemanan di Reino Uni diahuebs awo. Memey di e gritonan di emocion, e Dukesa y Duke di Cambridge, Prins of Wales y Dukesa di Cornwall a cana riba e red carpet pafo di Royal Albert Hall na Londen,
Luciendo simplemente elegante, e shimis di Kate Middleton di estilo 1970 tabatin un capa y e beyesa real a completa e look cu renchi di horea y sapato oro, cu cabey lora den un peinado ariba su cabes. E shimis ta un creacion di e diseñadora Jenny Packham.
Entre e miembronan di e elenco cu tabata spera pa saluda e famia real tabatin Craig, Rami Malek y e protagonistanan femenino Lea Seydoux y Lashana Lynch. Nan a conoce tambe e productornan Michael G Wilson y Barbara Broccoli, y e director Cary Joji Fukunaga.
Craig tabata manera Bond cu su charme ora el a topa cu Kate y el a bisa: “You look jolly lovely!”, mientras Miss Waller-Bridge a comenta ‘wow!’ ora e dukesa a cana den e fila cerca di dje.


text:
Detektor di huma
Mayoria víktima den kaso di kandela ta kai pa motibu ku ta inhalá huma. Ora bo ta drumi i tin kandela den kas, e holó di huma no ta lanta bo for di soño. Pa motibu ku huma ta kontené hopi gas tóksiko, bo por pèrdè konosementu pa motibu di esaki. Hopi bia ya kaba despues di algun minüt.
Detektornan di huma ta aktivá ora nan detektá huma. Esaki hopi bia ta sosodé muchu mas promé ku bo por mira òf hole e huma, te asta ora bo ta lantá tambe. Pa motibu ku e detektor di huma ta bati alarma bo por hui na tempu. Mas rápido bo diskubrí un kandela, mas tempu i chèns bo tin pa bandoná bo kas seif. P’esei si bo tin un detektor di huma na kas, e por skapa bida.
Motiongraphic BKCN preventie - Rookmelders Papiamentu met Nederlandse ondertiteling
Bo tin un detektor di huma kaba den kas?
Den kaso di kandela, mayoria víktima ta kai dor ku nan ta inhalá huma.
Huma durante di kandela ta venenoso i ta plama lihé. P’esei ta di vital importansia pa detektá e kandela mas pronto posibel.
Detektor di huma ta aktivá ora e detektá huma. Esaki hopi biaha ta sosodé promé ku abo por mira òf hole e huma.
Mas rápido bo diskubrí un kandela, mas tempu i chèns bo tin pa bandoná bo kas seif.
Detektor di huma ta salba bida. Wak pa mas informashon riba www.rijksdienstcn.com


text:
Oranjestad - 23 di Maart 2021
Manera ta conoci laboratorio di hospital ta manda tur siman un cierto cantidad di testnan positivo di Covid-19 Hulanda pa wordo analisa. Di lotenan cu a wordo manda e total di variantenan di precupacion (VOC) identifica te awor ta; 114 caso di Reino Uni, 2 di Sur Africa y 3 di Brazil. Pa loke ta total di e variantenan di interes (VOI) e cantidad di Mexico ta 8 y di California a bira 8.
Un mensahe ta bay na henter nos comunidad pa limita salimento no nesesario, sea extra cauteloso y sigi cumpli firmemente cu tur medida y reglanan di distanciamente social, uzo di Tapa boca y laba man frecuentemente y haci uzo di oportunidad pa registra pa vacuna. Corda bon cu no ta permiti actividad social na cas. E variantenan aki ta mas agresivo y contagioso y por causa problemanan serio di salud y compromete e capacidad di cuido na nos Hospital. Na momento cu bo sinti sintoma, isola bo mes y yama bo doctor di cas pa bo bay haci test. No keda move rond wardando resultado, keda cas y evita di sigui plama e virus. Solamente uni cu diciplina y solidaridad, nos lo reduci e plamamento di e virus y sigui move den direccion di Aruba su recuperacion y progreso.


text:
ORANJESTAD- 16 juli 2021. Datos colecta durante e siman di 9 pa 15 di juli ta indica cu 41 caso positivo nobo a keda registra di cual 22 ta residente y 19 ta turista. Tambe a recupera un total di 15 persona cu ta haci cu awe 16 di juli Aruba tin un total di 60 caso activo di cual 29 ta residente y 31 ta turista. E average di casonan positivo pa dia siman pasa tawata 4 y e siman aki el a subi di 4 pa 6 caso pa dia. Siman pasa nos tawata tin un averahe di 'positivity rate' diario di 6% e siman aki el a aumenta na 7% diario. Tabata tin rumornan ta circula cu lo tin un cantidad di 86 caso di e variante Delta, pero esaki NO ta berdad.
Casonan di fayecimento relaciona cu COVID ta aumenta na 108 cu fayecimento di 1 residente mas, condolencia y forsa na famia di e fayecido.
Hospital ta informa cu actualmente tin interna riba piso general di COVID 4 persona y den ICU tin 3 persona.


text:
Segun PAHO y UNICEF e hoben y e adulto hoben ta e “promotor principal” di Covid-19 na Latino America y Caribe. Un tercera parti di hobennan y adulto hoben na Latino America y Caribe ta kere cu nan no ta na risico, segun encuestanan di UNICEF. Nos isla no ta e excepcion.
Pa e motibo aki, nos na Aruba, ta kere cu hubentud y e adulto hoben tin e yabi pa stop e contagio di e virus. Den e utimo simannan mas hende jong a bira positivo pa Covid-19 na nos isla. Segun analisis realisa e contagionan mas halto na Aruba ta den edad di 25 pa 34 aña cu ta e rango di edad miho informa y esun primordial den stimula nos economia. Asina mes cu e porcentahe di e grupo aki ta esun mas halto, e cantidad di esnan cuta bay hospital den e grupo aki ta hopi abou y no tin morto registra.
Loke ta resalta ta, cu e edadnan mas vulnerabel tin menos caso, pero tin un indice mas halto di persona hospitalisa y ta registra mas morto. Esaki ta duna di comprende cu hopi biaha e hoben y adultonan hoben ta esnan cu ta hiba e virus na esunan mas vulnerabel y tambe ta plama esaki door di sigui traha, socialisa of no haci exfuerso maximo pa cumpli cu protocol di proteccion of isolacion.
Ta pa e motivo aki cu Ministerio di Salud Publico y DVG Aruba ta adverti cu persona di tur edad por wordo afecta pa coronavirus pero esnan mas vulnerabel ta sufri e consecuencia. Ta urgi comunidad completo, specialmente hende jong, pa sigui tur precaucion di distanciamento social hunto cu labamento di man y bistimento di tapa boca. Hobennan y adulto hoben cu ta ignora e distanciamento social (e medida mas dificil pa nan) por contrae e virus y por plam’e, specialmente na esnan vulnerabel. Responsabilidad di e hoben y adulto hoben ta hopi importante den cuida nos poblacion vulnerabel.
Bernt Aasen, Director Regional di UNICEF pa Latino America y Caribe a bisa: “Den e momento aki, ignora e hechonan real ariba e pandemia aki, ta pone den peliger e bida di e hobennan y nan famianan”.
Hendenan jong mester comprende cu actualmente nan necesidadnan pa socialisa mester wordo limita pa un periodo. Tur actividad social mester wordo posponi, esaki ta inclui reunion di cualkier “size” pafo di cas, na cas di amigo, parke, restaurant, tienda, beach of cualkier otro lugar y hasta den nan propio cas.
E yamado ta pa nos hobennan y adulto hoben pa bira e forsa cu ta bay frena e contagio na nos isla, boso ta e yabi pa stop di plam’e. Nos ta sigur cu por!


text:
Mihó uso di e lista di komparashon di prèis ta posibel
Un konsumidó ku no tin hopi kos di kumpra por sali mas ekonómiko serka un supermerkado ku ta posishoná mas abao riba e lista.
Komo tal ta rekomendabel pa ora ta bai hasi kompras pa traha un lista y kompará esaki ku e lista ekstenso ku Unkobon tin riba su website. Den kaso e konsumidó no kier bai leu foi kas, por kompará e supermerkadonan den su bario.
Por ehèmpel: e tres supermerkado mas serka di bo kas ta Karibe Nobo, Fruteria Union y van den Tweel. Ora tira un bista riba e lista di posishon Karibe Nobo ta mas barata y Fruteria Union mas karu pa un makuto di e 60 produktonan. Sinembargo si bo mester solamente 13 produkto p.e. Hariña, pan blanku, cornflakes, macaroni, kidney beans, filèt di galiña, batata, banana, batata dushi, wòrtel, zeta dushi, kòfi y habon pa laba paña, Fruteria Union ta mas barata y Karibe Nobo esun mas karu. Un ke otro segun e komparashon di prèis di luna di yanuari.
Pa un lista di kompras ku 13 otro produkto Karibe Nobo y van den Tweel por ta esun di mas barata. E konsumidó konsiénte pues ta kompará promé su lista di kompras ku e datonan detayá riba e website www.Unkobon.org.
Prèisnan di e makuto di 60 produkto den yanuari a subi un tiki kompará ku desember. Den yanuari Warehouse a bolbe sali e supermerkado di mas barata. E diferensha ku nr 2, Wing Cheung, ta birando mas chikí.


text: Diasabra madruga a drenta informe di cu tin un persona altera agressivamente y cu di un manera of otro a herida su mes seriamente, mesora a dirigi tanto polis como ambulans na e sitio. Na yegada di e patruya a bin compronde cu aki lo ta trata di un pleito entre rumannan y durante esaki un di nan lo a pasa door di un sliding door y lo a corta su mes seriamente. Polis a hayanan ta pone un tourniquette pa para e sangramento profuso. Na yegada di e ambulans nan a tuma over atende e victima y a transporte cu urgencia pa hospital.


text:
ORANJESTAD – “Ta muchu lat, mi no sa si mi ta bai alkansá e sifra final 8. Mi tabatin strès kaba pa motibu di e virus di corona. Esaki ta trese mas strès. Kaba, mi gusta matemátika B bèrdaderamente i mi sifra promedio ta 7 loke anteriormente si tabata sufisiente. Tur loke mi ke ta un un oportunidat honesto”, Sofia Maduro (17) ta reklamá.
Maduro ta den klas di èksamen di mavo i huntu ku otro alumno e ta protestá kontra e reglanan di atmishon pa havo/vwo di Colegio Arubano ku ònferwagt a bira mas severo. E alumnonan ke sigui studia pero ta sinti nan mes partikularmente diskriminá awor ku den tempu di corona generalmente a baha e eksigensianan di enseñansa.
“Mi no ta haña bon ku nan ta pone eksigensia asina haltu. Colegio Arubano semper ke bai mas i mas haltu, solamente pa esnan di mas mihó. Mi no ta komprondé pakiko nan ta hasi esaki i nèt awor atrobe. Aruba ta chikí, kasi bo no tin otro eskoho” Shekainah Nickolas (15) ta bisa.
Karta di protesta
Dekanonan di mavo ta djòin e protesta for di siman pasá (14 di aprel) ora ku a informá nan di e eksigensianan nobo pa e aña di skol binidero 2021-2022. “Esaki ta ridíkulamente lat”, Marcia Lopez, dekano di mavo na Julianaschool ta bisa, kende na nòmber di e dekanonan ta manda un karta di protesta pa e inspekshon i minister.
“Pa mi alumnonan di èksamen final pero tambe pa e alumnonan den di tres aña ku mester a skohe un profil (pakete di materia) kaba. Pasobra ta awor numa nos ta tende ku otro aña e skol ta bai traha ku ménos profil. Ke men nos alumnonan lo kai afó pasobra e no ta konektá mas.”
Skol elitario
Pa tene alumno di mavo afó pa bira un skol elitario, ta un akusashon ku Colegio Arubano tin añanan kaba ta tende. Pero rèktòr Tim Croes ta ninga ku esaki ta e kaso, ‘nos mester pone eksigensia sí pasobra e skol ta muchu grandi kaba i bon mira ya kaba no tin lugá pa alumno djafó’. Croes riba 26 di febrüari ainda ta mèldu ku no a subi e eksigensianan pa aseptashon aña pasá. Pero mes dia e ta retirá esaki: pa matemátika B aña pasá den tempu di corona en bèrdat a subi e eksigensia ku un punto i esaki ta keda tambe pa e aña di skol binidero.
Inspekshon di Enseñansa parse no tabata na haltura ni di e subimentu aki ni di e eksigensianan pa e aña di skol binidero. Kaminda mester anunsiá esakinan hopi tempu delantá pa alumno di mavo por prepará nan mes na tempu. Ora Ret Karibense trese esaki dilanti inspektor general John Hessen ta bisa “Colegio a bisa nos ku nada no a kambia, ni tampoko aña pasá.”
Riba pregunta si e skol ta pèrmití di kambia e eksigensianan aki unilateralmente Hessen ta bisa: “Si a tuma desishon ku ta kontra regla, nos ta informá e minister i e direktiva di skol por eskrito.” Pero inspekshon ‘no a haña niun informashon ainda’ e ta bisa. Tampoko aworakí tokante e limitashon di e pakete pa havo í vwo. Esaki pues tin konsekuensha tambe pa alumno di Colegio San Nicolas ku ta bai te 3 vwo i ku mester pasa pa Colegio Arubano pa por haña nan diploma di vwo.
No ta promé bia ku Colegio Arubano ta hisa e eksigensianan di atmishon. Último shete aña e skol a hasi esaki ku éksito ku ta varia. Si no tabatin protesta, e kos tabata sigui. E minister di enseñansa anterior i inspekshon tambe a intervení vários bia loke a pone ku e skol mester a kambia e eksigensianan bèk.
Na 2014 e komishon konekshon ku mavo-havo a bini ku rekomendashon, pasobra por ehèmpel tin buraku den e materia sí. Pa matemátika B pues for di 2003 ora Hulanda a kambia e èksamen. E solushonnan pa sigui kore mihó tei kaba ya ta 7 aña. Pa matemátika esaki ta basta simpel, dekano Lopes di mavo ta splika: alumno di mavo despues di e èksamen solamente mester sigui un programa di alkanse di un siman. Pero gobièrnu i e skolnan envolví (mavo i havo) a keda sin aster mayoria di e rekomendashonnan.
Intervenshon di minister i inspekshon
E minister di enseñansa anterior na un dado momento a fada di e komportashon di Colegio i a kambia e lei (2015) pa evitá ku e skol riba su mes lo a keda adaptá e normanan ku e tabata haña diskriminatorio, no rasonabel i infundá. Den futuro esaki mester a sosodé den un komishon konhunto. Pero segun inspekshon nunka no a lanta e komishon aki. Den lei tin pará: es ku tin un diploma di mavo, por pasa pa havo. Pero ku esnan outorisá, esta direktiva di skol di Colegio Arubano, si por pone eksigensia. Solamente nan mester deliberá ku inspekshon i direktiva di enseñansa (komishon) i e minister mester stipulá e normanan.
“Si tin un minister nobo òf inspekshon nan (Colegio Arubano, red.) ta purba atrobe numa. Asina nan mes a bisa den un reunion. I si tin dekano nobo na mavo ku no sa i ku ta protestá, e ora ei e eksigensianan ta subi atrobe a kosto di e alumnonan”, segun dekano di mavo Lopez.
E direktiva di Colegio Arubano ta Stichting Voortgezet Onderwijs Aruba (SVOA, Fundashon Enseñansa Sekundario Aruba). Esaki ta laga sa ku nan ta trahadó ainda riba e atmishon di e añanan binidero i ‘lo tuma un desishon riba término masha kòrtiku i lo komuniká ku tur esnan interesá’. Kon ta posibel ku e dekanonan di mavo siman pasá kaba tabata informá tokante e eksigensianan nobo di atmishon si no a disidí riba esakinan ainda, riba e pregunta aki direktiva no tin un kontesta.
Alternativa
E minister di enseñansa aktual Rudy Lampe riba promé di aprel a anunsiá ku lo bini hopi mas alternativo pa alumno pa sigui studia. Asina e oferta di havo a amplia. Pero e pregunta ta si ta yuda e alumno di èksamen final di mavo ku esaki. I tambe esnan den di tres klas ku mester a skohe e pakete kaba. Pasobra di un skol di havo nobo (Mon Plaisir) e inskripshon a sera kaba. I na e otro skol (De Schakel) bo por akudí solamente ku un sierto pakete di materia i pagando miles di florin ( 3 pa 4 mil) mas na plaka di skol.
E úniko otro opshon ta Colegio San Nicolas. Pero e alumnonan di mavo ku ta protestá ta haña e distansha un opstákulo. Jean Paul Salcedo ku na 2017 a hañ’é ta bai ei, ta konfirmá ku e distansha ta un blokeo pa sigui studia.
“Mi a haña sa ku mi mester tabatin un 8 pa matemátika B, ora ku mi a mèldu kaba serka Colegio Arubano. Wak, mi tabata biba na Noord i esei tabata nifiká lanta tur dia 5 or pa bai San Nicolas ku bùs. Afortunadamente mi por a studia den bùs, no tur hende por esaki ku tur e boroto, i mi a haña mi havo. Awor mi ta studia pa dosente di matemátika.”


text:
ORANJESTAD, Aruba: E di tres wega di e campeonato di futbol division honor 2017-2018 a continua diadomingo atardi, unda cu La Fama a topa cu Superfood Plaza Bubali. E wega aki tabata uno cu yen carchi a cay ya cu ambos team kier a bay cu e victoria, pero na final di e anochi La Fama a bay cu esaki cu e score di 1-0.
Esaki tabata e prome wega di ambos team, di cual tur 2 a subi tereno dicidido pa bay cu e triunfo. E wega tabata uno fuerte unda cu na 26 minuut di wega e number 5 di Superfood Bubali Bubali, esta Theric Ruiz, a ricibi un carchi geel despues di a comete infraccion. E wega a continua unda cu La Fama a ricibi un tiro di pinalti y Davidson Kaarsbaan a anota e unico gol di e wega. Na 41 minuut un biaha mas Superfood Bubali Bubali ta haya un carchi geel y e biaha aki a toca e number 10 Maurice Escalona pa comete un infraccion.
E di dos tempo a cuminsa y na diferente ocasion ambos team a yega cerca di e area di gol, pero no a probecha di e oportunidadnan. Pero na 53 minuut un di 3 carchi geel a cay pa Superfood Bubali Bubali y esaki tabata pa e number 12 Son-David Pieters. Superfood Bubali ta sigui ataca e barera di La Fama, pero e defensa no tabata haci esaki facil. Na 82 minuut di wega e number 18 di La Fama Carlos Ramirez a comete un infraccion y a ricibi un carchi geel. Wega a continua y na 85 minuut La Fama ta bolbe haya un carchi geel door di e hungado number 2 Angelo Henriquez. Den 90 minuut di wega e di 3 carchi geel pa La Fama ta cay y un biaha mas esaki tabata pa Angelo Henriquez. Na final di e anochi e wega a termina 1-0 pa La Fama.


text:
ORANJESTAD — E camber hiperbarico cu na februari di e aña aki a wordo instala na Aruba te ainda no ta den uzo. Esaki Rudy Davelaar, presidente di Aruba Hyperbaric Foundation, ta duna di conoce na Red Caribense. Segun Davelaar e no a logra haya cooperacion for di hospital y fondo di seguro di cuido AZV.
Director di AZV Anco Ringeling di su banda ta duna di conoce cu e nunca a wordo aserca y cu hospital mes mientras tanto ta biniendo cu su propio camber hiperbarico, pa locual AZV tambe ta dispuesto pa co-financia. Theo de Kool, director financiero di hospital, ta bisa su banda sinembargo cu na momento aki hospital ta djis studiando e posibilidad di tuma un camber hiperbarico.
Ariën Rasmijn den combersacion cu Davelaar, Ringeling y De Kool
Pa casi un aña largo e camber hiperbarico ta para den un sala di un centro di buceo serca Baby Beach, sin wordo opera. Buceadornan cu ta haya nan mes den problema den awanan local ta wordo transporta pa Boneiro pa nan tratamento, y diabeticonan no tin acceso na terapia hiperbarico pa nan heridanan.
Segun Davelaar, cu a paga alrededor di `175,000 florin pa cumpra y entre otro transporta e aparato, e ta cla pa traha pero no por haci esaki sin tin acuerdonan di operacion y pago cu Horacio Oduber Hospital y AZV. E ta bisa cu el a aserca gerencia di e hospital diferente biaha pero no a haya respuesta. Davelaar no a tuma contacto cu AZV, pasobra e ta haya cu e prome contacto lo mester ta cu hospital. Mirando cu esaki te aworaki no ta tumando lugar, e ta invitando parlamentarionan pa pasa bishita e camber hiperbarico y pone riba nan agenda.
‘No sa di existencia’
Director di AZV Anco Ringeling ta confirma cu berdad Davelaar no a tuma contacto cu e fondo di seguro. Esey ta haci segun Ringeling cu AZV ‘no sa di existencia mes’ di e camber hiperbarico serca Baby Beach. Sinembargo, e director di e fondo di seguro ta duna di conoce cu hospital mes ta trahando riba un proyecto na unda nan mes lo ofrece servicio di camber hiperbarico, algo cu AZV mes ta dispuesto pa yuda financia. “Aworaki nos ta discutiendo cu nan con pa set up esey”, segun Ringeling.
‘Sondeando posibilidad so’
Theo de Kool, director financiero di hospital, ta bisa cu e ponencia di Ringeling cu tin plan pa cumpra un camber hiperbarico ta ‘un par di stap mucho leu ainda’. Segun De Kool ta investigando ainda si un camber hiperbarico ta util y necesario. “Ta pregunta ainda si un apmliacion di cuido asina ta asina necesario pa hinca placa aden. Den e sentido ey mi ta cauteloso pa cu esaki.” E ta bisa cu el a tende cu tin un aparato na Aruba. “Pero mi no sa si e aparato aki ta loke nos lo mester pa duna cuido na buceador y tambe diabeticonan.”
De Kool ta nenga cu el a wordo aserca pa Davelaar. Ademas e ta haya straño cu a inverti den e camber hiperbarico, pa despues numa dicidi pa tuma contacto cu hospital.
Autor Ariën Rasmijn


text:
Entrevista cu Lindy y Julisa riba Dia Internacional di Hende Muhe:
TA DEN NOS MAN PA SIÑA PROTEHE NOS MES PA NO LAGA COSNAN NEGATIVO AFECTA NOS
Mundialmente, hende muhe a bin ta tuma posicionnan clave y importante den tur area. Aki na Aruba, den e ultimo añanan por wordo mira y apresia mas y mas. Dia 8 di maart mundo ta duna reconocemento na hende muhe pa e lucha y logronan obteni den tur aspecto, entre otro den economia, cultura, politica y innovacion. E hende muhe Arubiano tambe dia pa dia ta progresando den tur aspecto, algun den stapnan grandi y otronan den stapnan menos grandi. Gobierno di Aruba ta reconoce e progreso di hende muhe na Aruba. Apesar cu ainda hopi biaha ta bin hopi critica negativo, e hende muhe tin e abilidad di protehe su mes pa no laga esakinan afecta nan.
Riba Dia Internacional di Hende Muhe, Prome Minister Evelyn Wever-Croes a wordo entrevista pa dos dama potencial tambe den nos comunidad, Lindy y Julisa, den un programa special live di Hey, Girl, Hey, di Lindy Boutique y di Top Morning Show cu Julisa. For di e damanan aki, Prome Minister a haya e pregunta con e ta maneha cu critica negativo y hopi biaha hasta ofensivo. Riba esaki Prome Minister a contesta:
“Pa prome, realisa cu riba e planeta aki ningun hende ta mes mescos. Pues no ta tur hende ta gusta e mesun cosnan. Semper tin hende cu no ta gusta algo cu bo bisa of haci, y cu no ta tur hende tin mesun bon manera pa expresa kico nan ta pensa of sinti di loke bo a bisa, haci, bisti etc. Pues semper, semper ta bay tin critica. Biba cu ne y scucha nan critica. Analisa nan critica. Si e ta berdad of tin parti berdad, abo mes por dicidi si bo ta haci algo na dje den futuro. Dus realisa cu SEMPER ta bay tin hendenan critico.
Pa di dos, e grado di negativismo cu e otro hende expresa su mes di bo, si ta djis un ‘sweet remark’ of un lastramento baho, no ta den bo man. Ta den nan man. Pero ta abo ta dicidi si abo ta permiti e grado di bahesa ey, afecta bo si of no. Pues, abo mester siña protehe bo mes pa no laga e cosnan ey afecta bo. Pasobra nan lo sigui bin semper”.
Esaki sigur ta un bon conseho di Prome Minister Evelyn Wever-Croes pa tur hende muhe na Aruba pa deal cu criticanan. Premier a elabora tambe riba su maneho di e crisis di Corona virus.
Prome Minister a gradici Lindy y Julisa pa e entrevista hopi ameno y basta profundo. E entrevista aki por wordo haya riba pagina di Facebook di Lindy Boutique y Top Morning Show-Julisa.


text:
Description
Mega Millions ta un loteria di multiple estado na merka. Mas ku 45 estado involvi ta aporta na e premio. Ta pone ku e montante di e premio ta subi bira hopi grandi y lihe.
Ora bo laga nos hasi bo kompra pabo via di e systema aki, nos ta kumpra di e mesun number aki pa hunga 2 dia konsekutivo tras di otro. Djamars y Djabierne atrobe. Basa riba e 2 dianan aki, e preis di e 2 weganan ta yega na Fls. 14,00 pa e siman konserni.
Kon te yena e formulario aki?
Tin 70 number den e “upper panel” i 25 number den e “lower panel”. Bo mester skohe 5 number den “upper panel” i 1 number den “lower panel”.
Entrega di bo Ticket di Mega Millions
Ora nos bestel bo loteria, nos ta upload e den bo portaal of via email. Tambe e Djamars bo por pasa buska bo Ticket personalmente na nos kantoor.


text:
ORANJESTAD – Cu bon boluntad bo por haci hopi. Recientemente un grupo di hende a uni hunto pa un bunita causa. Locual a cuminsa como un simpel idea a bira un dia yena cu accion.
Riba dia di pasco grandi, adictonan ambulante a haya algo di come, algo di bebe y un baño. Esaki no a bin di ningun instancia si no mas bien di ciudadanonan comun y coriente cu gana di haci un diferencia. Lee Croes ta conta Culturaruba cu tur cos a cuminsa riba un groupchat, unda cu su amiga Nicole de Cuba a trece dilanti e iniciativa di haci algo pa adictonan ambulante.
Tumando na cuenta cu den mayoria di ocasion nan ta wordo pinta den un luz negativo. Lee ta bisa “Ta hopi facil pa hende den comunidad punta dede riba nan, pero nan tambe ta hende. E idea a cuminsa na dunanan cuminda cu coy bebe y despues cos a bay over board. Nos a cuminsa cuestiona cual lo ta e posibilidad pa duna nan un shower tambe. Nos a cuminsa puntra rond. Nos a haya un baki di awa di brandweer, pues nos tabata tin y e awa. Awo nos tabata falta e baño. Un hende den e groupchat a bisa cu e por a traha un mobile shower den un rato y ata e resultado. E tabata algo masha spontaan y e voluntarionan tabata out of the box. Hende a cuminsa trece cos. Tur cos a sali di nan mesun fondo, pero nan ta haci e cu amor”.
Nicole ta conta Culturaruba cu su iniciativa a bin pasobra pa hopi aña caba e tabata traha cu Rode Kruis y nan sa haci esaki. Sinembargo, e aña aki el a dicidi di haci esaki riba su mes. “Ultimo ma wak un periodista filmanan, ora parlamentarionan a hibanan centro. Y mino a haya mucho leuk e manera cu nan a wordo trata. Nan tambe ta hende y nan ta wordo discrimina. Pero si bo sinta combersa cu nan y siña di nan bo lo ripara cu hopi di nan tin problemanan familiar cu nunca a wordo resolvi. Nan ta egt sinti nan leuk cu nan ta haya atencion y wordo balora di cierto forma. Nunca nan tabata agresivo y semper nan ta agradeci cu locual nos ta haci. Mi a pone esaki riba Facebook y mi a wordo aserca pa hopi hende cu kier a yuda. Den un tres dia nos a pone tur cos hunto. Nan a haya cuminda, cupcakes, nos a limpia nan heridadnan, nan a haya paña. Tur hende join pa yuda”. Nicole ta comenta.


text:
AMSTERDAM – Presidente di OCaN Glenn Helberg ta baha riba término kòrtiku. Asina e kabesante di e organisashon antiano di mas konosí di Hulanda a laga sa. Helberg ta haña ku a bira tempu pa un bientu fresku.
“Awor mi ta den e fase di mi bida pa pasa e trabou pa otro hende”, Helberg ta bisa. Promé Overlegorgaan Caribische Nederlanders (OCan) mester buska un susesor adekuá. E eksigensha di mas grandi segun Helberg lo bira un hende ku no ta tuma e funshon di presidente pa karisiá su ego.
Mira bèk
Helberg ku ta sikiatro for di 2008 ta presidente di OCaN. E organisashon tin trinta aña kaba ta empeñá pa hulandes karibense na Hulanda. “Nos ta nifiká hopi pa nos komunidat na Hulanda. Nos a usa tur influensha polítiko ku nos tabatin disponibel. Wak kuantu be Tweede Kamer ta menta OCaN”, Helberg ta bisa mientras ku e ta mira bèk.
“Último añanan kada be nos a stroba ku gobièrnu hulandes a tuma medidanan diskriminatorio. Por ehèmpel nos a resisti lei di Bosman i e Verwijsindex Antillianen. Pero nos a lucha hopi duru tambe pa mas atenshon pa paternidat i pa akseptashon di homoseksualnan bou di antiano.”
Trabou intensivo
“Esaki no tabata djis hasi trabou di boluntario un ora pa siman, pero un trabou intensivo aseka. Esei ke men ku tin hopi kos ku bo no por hasi. E ta brua henter bo bida”, Helberg ta konta. Na aña 2013 e ta risibí un kondekorashon real pa su esfuersonan.
Helberg no ta kompletamente satisfecho ku su propio presidensia: “E kosnan ta kana manera nan ta kana, pero mi ker a logra mas si ta trata di nos hóbennan na Hulanda.” Helberg ke pa hóbennan hulandes karibense na Hulanda koperá mas ku e generashonnan mas bieu, pa asina un pasamentu di konosementu i sabiduria tuma lugá
Retiru
Awor ku supsidio di gobiernu a para, OCaN a hañ’é obligá di retirá su trahadónan. “Nos ta papia di trahadó ku un reda sosial masha amplio i ku masha hopi konosementu di komunidat antiano. Nan bal oro. Ta doloroso pa manda bo hendenan bai, pero tambe ta doloroso ku nos mester laga hende ku masha hopi sabiduria bai”, segun Helberg.
Outor John Samson


text:
KRALENDIJK – “Nos no por keda hasi manera e vírùs no t’aki na e isla. E tempu sin prekupashon a pasa”, segun e epidemiólogo Marian Luinstra-Passchier tokante e brote grandi di corona na Boneiru.
Den e temporada di 29 di desèmber te ku 6 di yanüari 2021 e isla a haña 95 kontagio nobo. Entretantu tin 100 kaso aktivo i 365 hende den karentena. E kousa di mas importante segun outoridatnan: hende no ta tuma e reglanan di corona serio mas òf asta no ta tene nan mes na nan niun ora.
Segun e epidemiólogo a surgi un klùster nobo pa motibu di un fiesta riba di dos dia di Pasku. No opstante e konseho urgente pa ta huntu ku maksimalmente 25 persona, na e fiesta aki tabatin mas ku shen hende presente.
Fiesta grandi
Riba social media por mira diferente vidio di hende na fiesta ku no ta mantené e distansha di un meter i mei. Un señora boneriano di 64 aña di edat no a bai den karentena ounke e tambe tabata na e fiesta.
‘Mi sa ku mi no a kontagia ku e vírùs pasobra mi ta sinti mi bon”, e ta bisa. E no a hasi un tèst di corona.
Hende a bisa sin kuenta. E sifranan di awor ta mustra kiko esaki por okashoná”, Luinstra-Passchier tambe ta konstatá.
Riba social media i na radio tin hopi diskushon tokante kastigá e baidónan di fiesta i e organisadónan, sí òf nò. Bonerianonan ta bisa ku meskos ku na otro pais ku tin fiesta mester aktua mas severo.
Ministerio Públiko ta usa sanshon na man di direktiva pero nan no ta bai imponé e sanshonnan. “Ta polis ta duna but. Nan mester traha e prosès verbal pa Ministerio Públiko por aktua”, bosero Roderick Gouverneur ta enfatisá.
Polis no a konfirmá si berdaderamente el a parti but kaba. Na momento di publikashon di e artíkulo aki polis, Ministerio Públiko i e servisio di vigilansia i mantenshon tabata den deliberashon tokante esaki. Un mensahe di prensa mester sigui ainda.
Update:
Entretantu Boneiru a tuma medida nobo mas severo. Entre otro ku na enkuentro priva por ta presente maksimalmente dos famia di kas, den hóreka ta na vigor maksimalmente 4 persona huntu i na evento maksimalmente 25 persona kaminda ta prohibí pa kanta i baila.
E triángulo di fiskal mayó, e hefe di kuerpo i gezaghèber a disidí tambe pa aktua mas severo si violá e medidanan di corona. En bes di avisá i terminá fiesta i enkuentro, esnan presente por haña un but di 150 dòler. E organisadónan asta por haña falta di un echo kastigabel mas pisá. Esaki ta konta tambe pa hende ku sa ku nan a kontagiá, pero ta sali tòg


text:
KIEBRO NA REGISTRO SIVIL
Riba djamars 14 di sèptèmber a drenta keho di kiebro na Registro Sivil situá na Kaya Neerlandia. Entre djaluna 13 di sèptèmber i djamars 14 di sèptèmberdeskonosínan a forsa un bentana pa drenta i abai ku sènkèsh for di den un seif. Durante e kiebro a destruí un seif, un porta di paden i un bentana. Ta investigando e kaso.
AKSIDENTE KU KONSEKUENSIA FATAL
Riba djamars 14 di sèptèmber, alrededor di 2.15 or di tramèrdia, un aksidente entre un pikòp i un skuter a tuma lugá riba Kaya Betico Croes na altura di e rotònde di Sabana. Pa motibu deskonosí shofùr di e skuter a pèrdè kòntròl i a bai dal frontal den e pikòp ku tabata bini for di direkshon kontrali. A transportá e dama shofùr di e skuter pa hòspital pa tratamentu médiko. Alrededor di algu pasa di 5 or di atardi a drenta notifikashon ku e dama a bin fayesé a konsekuensia di su leshonnan. Ta trata di e dama di inisial A.J.W. nasí riba 20 di novèmber 1976 na Estados Unidos.
ATRAKO NA SABADECO
Alrededor di algu pa 4 or di mardugá di awe djárason, 15 di sèptèmber, un atrako a tuma lugá den un kas na Sabadeco. Tres hòmber kurpa ful tapá a sorprendé un pareha merikano, di edat. Durante e atrako a menasá e pareha i a agredí e habitante maskulino ku un arma na su kabes. E malechornan a logra bai ku basta pertenensia di e pareha. E kaso ta bou di investigashon.
DENTRO DOS ORA SINKU DETENSHON DEN KASO DI ATRAKO NA SABADECO
Awe, djárason 15 di sèptèmber, den oranan di mainta trempan Kuerpo Polisial Hulanda Karibense a realisá 2 entrada hudisial relashoná ku e atrako di mardugá.
Den bario di NortSaliña a detené kuater persona na un kas di famia i a logra konfiská diferente artíkulo ku probablemente ta prosedente di ladronisia. A konfiská un arma di kandela tambe. Ta trata di un dama di inisial A.S. di 40 aña di edat, un hòmber di inisial A.A.M di 45 aña di edat, un hòmber di inisial J.T.S di 28 aña di edat i un hòmberdi inisial S.D.J di 19 aña di edat.
Na un kas di famia den bario di Antriol a realisá un detenshon i a konfiská algun artíkulo ku probablemente ta prosedente di un òf mas ladronisia. Ta trata di e hòmber di inisial N.L.R.C.T di 21 aña di edat.
E kaso ta sigui bou di investigashon i no por ekskluí mas detenshon.


text:
WILLEMSTAD.- Abogado Bertie Braam den un karta ku a bai e siman aki pa prokurador general Guus Schram pa aselerá e investigashon di echonan ku a kuminsá kontra su kliente mr. Michael Römer, hefe di Servisio di Inteligensia di Kòrsou.
Su kliente segun e abogado ta na kas fo’i prinsipio di òktober pa un kaso ku ta basá puramente riba redashi i mas redashi. Prokurador general a ordená un investigashon di echonan i a enkargá Landsrecherche ku e investigashon. Landsrecherche a skucha yen hende pero remarkablemente no a papia ku su kliente ainda mr. Bertie Braam, loke ta duna un buèlta straño na e investigashon di echonan pió ainda kaminda ta puntra testigunan kos ku no tin relevansia ku e kaso.
Ta dependé dje kontesta ku e haña pa determiná e próksimo pasonan ku mester tuma, semper den konsulta ku su kliente. E abogado a reiterá ku den e kaso aki no tin sospechoso, no ta sospechá su kliente di nada i únikamente ta kompilando echonan rondó dje supuesto akto di menasa ku tabatin, algu ku tantu e supuesto víktima komo su kliente ta nenga redondamente.
Bertie Braam a ripití deklarashonnan previamente hasí ku na nòmber di su kliente ta bai persiguí esun òf esnan tras dje notisia fabriká aki. Si ta nesesario lo persiguí e supuesto koresponsal te na Ulanda el a bisa refiriendo na e persona ku a bin ku e asina yama ‘breaking story’ ku a resultá di no ta kuadra ètòl ku bèrdat i verasidat.
Bron: Extra


text:
52-2019 – Un directiva nobo combinando diferente specialidad: KvK ta anuncia miembronan nobo di Directiva di KvK
Oranjestad – Conforme cu stipulacion den ley pa cu participacion den directiva di Camara di Comercio y Industria Aruba (KvK) e periodo di algun miembro di directiva di KvK a finalisa. Di e forma aki ta crea espacio pa miembronan nobo cu ideanan fresco y por combina experiencia.
Representacion den directiva
E directiva di KvK ta consisti di miembronan cu ta representa negoshinan cu ta forma parti di tanto grootbedrijf como kleinbedrijf. E directiva ta conta cu tres miembro nobo den persona di sra. Sandy Odor (grootbedrijf), sr. Gerardus (Geert) Weber (grootbedrijf), sr. Daniel Ferrara (kleinbedrijf). Sr. Omar Tromp (kleinbedrijf) a wordo reeligi como miembro di directiva. Otro miembronan cu a keda den directiva ta sra. Monica Kock, sr. Satish Daryanani, sr. August (Anthony) Croes, sra. Wanda Broeksema y sra. Alexlindy (Lindy) Croes. E miembronan cu ta retira di e directiva ta sr. Randall Croes, sr. Lionel de Cuba, y sr. Kawish Misier. Durante e prome reunion cu lo tuma luga na comienso di 2020 lo eligi e presidente, vice-presidente y lo apunta e presidente suplente di directiva pa aña 2020.
Un team dinamico
E directiva nobo di KvK ta uno hopi diversifica y esaki sigur ta trece beneficio como representante di e comunidad comercial. E directiva ta consisti di miembronan nobo pero tambe miembronan cu tin experiencia y esaki sigur ta beneficioso pa por enfrenta e retonan existente y duna nan e debido atencion. E board tin empresarionan cu tin Aruba y comercio local na pecho y cu den nomber di sector priva ta traha duro pa mantene bon comunicacion cu sector publico. E trabou di un miembro di directiva ta boluntario, basa riba e deseo y forsa propio pa traha na bienestar di comunidad di Aruba. E miembro di directiva ta duna extra di su tempo banda di su propio negoshi pa yuda hiba Aruba completo dilanti.
Directiva di KvK ta cla y dispuesto pa yuda tur cliente y tin oido pa tur sector comercial. KvK tin como prioridad pa sigui traha riba su metanan y continua e trabounan pa representa comercio. E directiva ta traha duro y lo keda conseha gobierno di Aruba riba topiconan cu ta di importancia pa comercio di Aruba por sigui crece. Di e forma aki tambe comparti nan experiencia y sigui stimula ideanan innovativo.
Aruba, 20 december 2019
Camara di Comercio y Industria (KvK)Scroll To Top


text:
Si tin un storia cu tin tur e colornan, emocionnan, e subida y bahada den bida ta esun di Ricky Hodge te cu awor. E tabatin 8 aña ora el a haya sa cu su tata tabata e adicto ambulante cu tur hende tabata yama Ski y cu 9 aña el topa cu su mama Nathalie cara cara pa prome biaha. E historia di su mayornan a hacie mas fuerte y awe, Ricky ta pone su mirada riba cosnan nobo. Preparando pa un viahe pa Hulanda cual e tin su confiansa aden cu lo bay cambia su bida, su emocionnan ta halto pa loke futuro por tin p’e. Un mihor futuro cu e lo construi sin lubida ken e ta y di unda e ta bin pero c’un caminda cu solamente e ta bay traha riba dje. Un storia di un Thriver 100%.
CONSEHO NA OTRO HOBENNAN CU MAYORNAN ADICTO:
“Keda positivo, enfoca riba algo cu bo ta gusta y no cai den mal caminda. Semper tene fe cu mayan lo ta mihor”


text:
CGOA ta bini ku maneho di prekoushon den kuadro di Corona vírùs
Centraal Georganiseerd Overleg in Ambtenarenzaken (CGOA) ta bini ku maneho pa tene reunion
Den kuadro di e instrukshon di gobièrnu pa protekshon di empleado públiko i pa limitá ku e vírùs di Corona Covid-19 ta plama, CGOA kier informá di e siguiente kambionan ku lo bai tin ora di tene reunion den nos sala di reunion na Ansinghstraat 17. Esaki pa pa salbaguardiá e salú i seguridat di e partidonan i tambe di e personal.
E maneho lo ta e siguiente:
- Un maksimo di 13 persona por asistí fisikamente na un reunion den e salanan. Sobra personanan por asistí na e reunion virtual. Sekretariado lo fasilitá esaki pa medio di ‘ZOOM’.
- Mester registrá adelanta si ta bai asistí na e reunion fisikamente sino lo no por drenta e sala di reunion.
- Mantené 2 meter di distansia.
- E personanan ku ta asistí na reunion den nos sala mester bini ku un tapa boka.
- Mester desinfektá man prome ku drenta e sala di reunion.
- Sekretariado lo soru pa e sala ta kumpli ku tur e reglanan di higiena stipula.
Klek akí pa e instrukshonnan


text:
ORANJESTAD (AAN): Diabierna mainta Hues di Corte di Husticia a condena un trio na castigo di 13, 9 y 8 aña di prison mientras cu un otro cu lo a yuda cu un asalto na 2 aña y 6 luna di prison.
All Stories
ORANJESTAD (AAN) – Despues di casi tres aña, caminda na 2019 a pospone e caso pa haci mas investigacion,
ORANJESTAD (AAN) – Manera DIARIO a publica, Ministerio Publico hunto cu Corte di Husticia a planea dianan pa asina trata e cantidad di casonan penal cu Ministerio Publico a cuminsa contra 36 hende cu a viola e Toque de Queda.
ORANJESTAD (AAN) – Ministerio Publico hunto cu Corte di Husticia a planea un dia pa asina trata e cantidad di casonan penal cu Ministerio Publico a cuminsa contra 19 hende cu a viola e toque de queda.
ORANJESTAD (AAN): Mas y mas detencion ta sigui cay den loke ta conoci como e caso 'Avestruz'.
ORANJESTAD (AAN) – Hues di Corte di Husticia a baha pisa riba e trio cu a haci asalto arma riba un dama na su cas cu su yiu. Hues basicamente a confirma e exigencia di Fiscal pa e trio aki.
ORANJESTAD (AAN): Manera ta conoci, tabata Diabierna 23 di April 2021 cu oficialmente Parlamento di Aruba y tambe demas instancianan
E sospechoso ta para riba cu no tin prueba ORANJESTAD (AAN) – Z.C., y A.S. acusa riba 13 Juli 2020 a purba mata.
ORANJESTAD (AAN): Manera cu DIARIO a trece informacion caba dilanti, Ministerio Publico awor a confirma oficialmente
Caso Avestrus:
ORANJESTAD (AAN): Ministerio Publico a duna di conoce diabierna atardi cu Huez-comisario a duna ordo pa detencion


text:
Promo-Tur dia nos ta lanta,tur dia nos ta pensa,particularmente como persona cu ta traha den comercio bo ta pensa con mi por anuncia mi producto atravez di un media cu no tin compromiso cu ningún partido politico,of laso cu ningún instancia cu por stroba mi producto drenta den tur cas,auto empresa e industria di nos país Aruba.
Pensa sabi,unico media cu ta restabo pabo anuncia bo producto independientemente sin ningún laso cu ningún instancia aki na Aruba ta Hit 94 FM,laga expertonan di decadanan di sabiduria den media giyabo pa bo jega na e anuncio corecto pa bo producto of empresa.
Awe un dia den tempo dificil di tanto manipulación di tanto forma con pa cambia bo pensamento ta bon bo sinta un rato y pensa…
Ta facil, duna Hit 94 un jamada y sinti con bon bo ta wordo trata,serca nos como empresa bo ta un amigo y un amigo pa semper.
Jama nos na 5820694 of manda un email na hit94fm@gmail.com


text:
KRALENDIJK – Diferente outomobilista a remarká ku kaya Papa Cornes den su totalidat ta rekeri atenshon urgente, esaki debí ku e kaya ta smal i ku rant di kaya haltu i tur na buraku. E kaya aki ta hopi usá pa diferente trùk, entre otro esnan ku ta trafiká den e área pa bai Landfill, LVV i/òf fábrika di blòki. Dos vehíkulo ta kasi imposibel pa pasa banda di otro sin un di nan baha for di kaminda. Aparte ku e rant di e kaya ta poko haltu, tin buraku tambe. E hendenan a pidi pa saka potrèt pa duna un bista di e sitio i pa esnan konserní hasi algu na e situashon. Den pasado a drecha e krusada di kaya Papa Cornes i Hanchi Amboina pa awa no keda para ora ku awaseru kai, pero e situashon a keda meskos i ta tribi di bisa ku e la bira pihó ya ku awa ketubai ta keda para i no ta sigi bai. Meskos ta pidi pa outomobilistanan tene kuenta ku e velosidat.
Riba potrèt e área kaminda ta rekerí atenshon pa e situashon di e kaya.